Greek Fitness Women and Athletes: Αναγνωρίζετε το κοριτσάκι της φωτογραφίας;\nΓεννήθηκε στην Βοστώνη των ΗΠΑ, όπου πήγαν ως μετανάστες οι γονείς της. Ήταν το μεσαίο παιδί μίας επταμελούς οικογένειας, η οποία ζούσε σε μία συνοικία μεταναστών στην Αμερική. Το όμορφο κοριτσάκι της φωτογραφίας φοίτησε σε αμερικανικό σχολείο, μέχρι και την τρίτη δημοτικού, οπότε οι γονείς της, αποφάσισαν να επιστρέψουν στην πατρίδα και συγκεκριμένα στο Ρέθυμνο της Κρήτης.\nΟ λόγος για την γνωστή γυμνάστρια Έλλη Αγγελιδάκη, η οποία εμπιστεύτηκε στο entertv.gr μία παιδική της φωτογραφία, από όταν πήγαινε δεύτερα δημοτικού σε αμερικανικό σχολείο της Βοστώνης. Ήταν ένα ήσυχο παιδί, καλή μαθήτρια και αθλήτρια. «Παιδί υπόδειγμα» την χαρακτηρίζουν οι δικοί της άνθρωποι. Όπως μας αποκάλυψε η ίδια, όταν ήταν μικρή ήταν αγοροκόριτσο, καθώς μεγάλωσε με τους δύο μεγαλύτερους αδελφούς της. Η Έλλη ήταν το τρίτο παιδί μιας πολύ δεμένης οικογένειας και έχει άλλα τέσσερα αδέρφια, τον Μανώλη, τον Βαγγέλη, το Θοδωρή και την Σοφία.\nΗ γνωστή γυμνάστρια είναι πολύ περήφανη τόσο για τους γονείς και τα αδέρφια της, όσο και για την οικογένεια που έχει η ίδια δημιουργήσει με τον σύζυγό της και φυσικά για τον γιο της, Άλκη. Άλλωστε, όπως η ίδια έχει δηλώσει σε συνέντευξή της στο entertv.gr: «Δεν μπορώ να θυμηθώ τη ζωή μου πριν τον Άλκη». Έτσι, τα τελευταία χρόνια έχει επιλέξει να απέχει από την τηλεόραση και να αφιερωθεί στην οικογένειά της και τον αγαπημένο της γιο, απόφαση για την οποία δεν μετάνιωσε στιγμή.\nΑναρτήθηκε από LadyFit στις 5:39 μ.μ.


Δείτε σήμερα: «Κτήμα Τατοϊου»\nΗ μηχανή του χρόνου ακολουθεί το χρονικό του κτήματος Τατοΐου και του ανακτόρου, που ο Γεώργιος Α ήθελε να είναι κάτι απλό, γιατί φοβόταν ότι σύντομα θα επιστρέψει στη Δανία.\nΗ εκπομπή παρουσιάζει τις παλατιανές ίντριγκες και την Βαβέλ της βασιλικής οικογένειας καθώς τα μέλη της, αναλόγως την καταγωγή και την παιδεία τους, μιλούσαν αγγλικά, ρωσικά, γερμανικά, δανέζικα, γαλλικά και ελληνικά.\nΤο κτήμα που έχει έκταση όσο ή Ύδρα, καθημερινά δέχεται εκατοντάδες επισκέπτες, που απολαμβάνουν τη φύση και δραπετεύουν από το άγχος της πόλης.\nΟι αρμόδιες υπηρεσίες του υπουργείου Πολιτισμού έχουν ξεκινήσει τις εργασίες για την ανάδειξη και αξιοποίηση του θερινού ανακτόρου και των άλλων χώρων. Η εκπομπή ερευνά το πολυτάραχο παρελθόν του κτήματος το οποίο επί τουρκοκρατίας ήταν τρία τεράστια τσιφλίκια. Το 1872 όμως το αγόρασε ο βασιλιάς Γεώργιος Α και έτσι ξεκινά η βασιλική ιστορία του κτήματος. Το Τατόι λειτούργησε για πάρα πολλά χρόνια ως ένα πρότυπο κτήμα που παρήγαγε προϊόντα εξαιρετικής ποιότητας. Το βούτυρο, το γάλα και το κρασί του, πωλούνταν σε εκλεκτά μαγαζιά του κέντρου της Αθήνας.\nΣκηνοθεσία : Νίκος Νιέρης\nΕκτέλεση Παραγωγής : Κατερίνα Μπεληγιάννη- ΚaBel\nΕπόμενο > [K] ΓΕΥΣΕΙΣ ΑΠΟ ΕΛΛΑΔΑ (E)


3 Περιεχόμενα Εισαγωγή στα Windows Οι εκδόσεις των Windows Ελάχιστες απαιτήσεις συστήματος...16 Windows Ασκήσεις βήμα προς βήμα...16 Ειδικό πλαίσιο: Αναγνώριση γνήσιου λογισμικού των Windows...17 Εγκατάσταση των Windows Καθαρή εγκατάσταση των Windows Ειδικό πλαίσιο: Χρήση της Εύκολης μεταφοράς των Windows...19 Αναβάθμιση στα Windows Ενεργοποίηση των Windows...20 Ειδικό πλαίσιο: Οι κίνδυνοι της πειρατείας...22 Χαρακτηριστικά και συμβάσεις του βιβλίου Χρήση των αρχείων εξάσκησης Εγκατάσταση των αρχείων εξάσκησης...28 Εντοπισμός των αρχείων εξάσκησης...29 Αφαίρεση και απεγκατάσταση των αρχείων εξάσκησης...30 Πληροφορίες για νέους χρήστες υπολογιστών Το ποντίκι...32 Το πληκτρολόγιο...33 Παράθυρα...34 Διαταγές, κουμπιά, και πλήκτρα συντόμευσης...35 Πλαίσια διαλόγου και πλαίσια μηνυμάτων...39 Βοήθεια Βοήθεια για το βιβλίο και το συνοδευτικό CD...43 Βοήθεια για τα Windows Περισσότερες πληροφορίες...49\n4 4 Περιεχόμενα Μέρος 1 Ξεκίνημα με τα Windows 7 1 Εξερεύνηση των Windows 7 53 Σύνδεση χρήστη στα Windows Εξερεύνηση της επιφάνειας εργασίας...55 Εξερεύνηση του μενού Έναρξη...58 Ειδικό πλαίσιο: Γρήγορο ξεκίνημα...59 Εξερεύνηση του αριστερού τμήματος του μενού Έναρξη...60 Εξερεύνηση του δεξιού τμήματος του μενού Έναρξη...63 Ειδικό πλαίσιο: Γρήγορη πρόσβαση σε λειτουργίες των Windows...64 Χρήση της γραμμής εργασιών των Windows...65 Κουμπιά γραμμής εργασιών...65 Περιοχή ειδοποιήσεων...67 Εξερεύνηση του Πίνακα Ελέγχου...68 Κατηγορίες του Πίνακα Ελέγχου...68 Προσπέλαση μεμονωμένων στοιχείων του Πίνακα Ελέγχου...69 Διαφορετικοί τρόποι ανοίγματος στοιχείων του Πίνακα Ελέγχου...71 Ειδικό πλαίσιο: Τι είναι ο Έλεγχος λογαριασμού χρήστη...73 Εύρεση πληροφοριών για το σύστημα του υπολογιστή σας...74 Ενημέρωση των αρχείων συστήματος των Windows...78 Τύποι ενημερώσεων...79 Ολοκλήρωση μιας ενημέρωσης...79 Επιλογές ενημέρωσης των Windows...80 Τερματισμός περιόδου εργασίας στον υπολογιστή...86 Βασικά σημεία Διαχείριση λογαριασμών χρηστών 91 Λογαριασμοί χρηστών και άδειες...92 Τύποι λογαριασμών χρήστη...93 Έλεγχος λογαριασμού χρήστη...94 Δημιουργία λογαριασμού χρήστη...96 Ειδικό πλαίσιο: Γρήγορη εναλλαγή χρηστών...99 Διαχείριση λογαριασμού χρήστη...99 Ειδικό πλαίσιο: Των φρονίμων τα παιδιά Περιορισμός της πρόσβασης στον υπολογιστή Ειδικό πλαίσιο: Ασφαλή παιχνίδια Απενεργοποίηση ή διαγραφή λογαριασμού χρήστη Βασικά σημεία\n5 Περιεχόμενα 5 3 Διαχείριση του δικτύου σας 115 Σύνδεση σε δίκτυο Ρυθμίσεις οικιακού δικτύου και δικτύου εργασίας Ρυθμίσεις δημόσιου δικτύου Ειδικό πλαίσιο: Ασφάλεια ασύρματου δικτύου Πληροφορίες δικτύου Δημιουργία οικιακής ομάδας Χρήση οικιακής ομάδας Συμμετοχή σε υπάρχουσα οικιακή ομάδα Ρυθμίσεις οικιακής ομάδας για κοινόχρηστους υπολογιστές Αποχώρηση από οικιακή ομάδα Κοινή χρήση αρχείων στο δίκτυο Δημόσιοι φάκελοι Πόροι οικιακής ομάδας Μεμονωμένα αρχεία, φάκελοι, και βιβλιοθήκες Μονάδες αποθήκευσης Διαχείριση σύνδεσης δικτύου Βασικά σημεία Χρήση παραθύρων και φακέλων 155 Χρήση παραθύρων Αλλαγή μεγέθους, μετακίνηση, και τακτοποίηση παραθύρων Εμφάνιση και απόκρυψη παραθύρων Αρχεία, φάκελοι, και βιβλιοθήκες Τύποι αρχείων Φάκελοι συστήματος των Windows Λειτουργίες του παραθύρου φακέλου Εμφάνιση και απόκρυψη τμημάτων παραθύρου Οδικός χάρτης του υπολογιστή σας Σύνδεση σε πόρους δικτύου Πρόσβαση σε κοινόχρηστο φάκελο Αντιστοίχιση μονάδας δικτύου Εύρεση συγκεκριμένων πληροφοριών Αναζήτηση των Windows Παράμετροι της αναζήτησης των Windows Βασικά σημεία\n6 6 Περιεχόμενα 5 Διαχείριση αρχείων και φακέλων 197 Εμφάνιση αρχείων και φακέλων με διάφορους τρόπους Αλλαγή της προβολής φακέλων Ομαδοποίηση περιεχομένων φακέλου Ταξινόμηση και φιλτράρισμα περιεχομένων φακέλου Αλλαγή επιλογών φακέλων Χρήση ιδιοτήτων αρχείων και φακέλων Ιδιότητες αρχείων Ιδιότητες φακέλων Δημιουργία και μετονομασία αρχείων και φακέλων Μετακίνηση και αντιγραφή αρχείων και φακέλων Ειδικό πλαίσιο: Συμπίεση αρχείων και φακέλων Ειδικό πλαίσιο: Πρότυπα φακέλων σε βιβλιοθήκες Διαγραφή και ανάκτηση αρχείων και φακέλων Ειδικό πλαίσιο: Μέγεθος του Κάδου Ανακύκλωσης Δημιουργία συντομεύσεων Συντομεύσεις επιφάνειας εργασίας «Καρφιτσωμένα» στοιχεία του μενού Έναρξη «Καρφιτσωμένα» στοιχεία της γραμμής εργασιών Ομάδα Αγαπημένων Βασικά σημεία Μέρος 2 Η εμπειρία του Παγκόσμιου Ιστού 6 Σύνδεση στον Ιστό 249 Σύνδεση στο Διαδίκτυο Ρύθμιση του Internet Explorer Ειδικό πλαίσιο: Ανατομία μιας διεύθυνσης Ιστού Εμφάνιση τοποθεσιών Ιστού Καθορισμός τοποθεσιών και σελίδων Στοιχεία της διασύνδεσης του Internet Explorer Χρήση καρτελών και σελίδων Βασικά σημεία\n7 Περιεχόμενα 7 7 Χρήση ιστοσελίδων και τοποθεσιών Ιστού 275 Επεξεργασία περιεχομένου ιστοσελίδων Εγγραφή σε τροφοδοσίες Ιστού Τροφοδοσίες RSS Ειδικό πλαίσιο: Προγράμματα ανάγνωσης ειδήσεων και κατάλογοι τροφοδοσιών Ιστοτεμάχια Εύρεση, αποθήκευση, και επιστροφή σε τοποθεσίες Ιστού Εύρεση τοποθεσιών Ιστού Ειδικό πλαίσιο: Οπτική αναζήτηση Επιλογή παρόχου αναζήτησης Αποθήκευση τοποθεσιών Ιστού Ειδικό πλαίσιο: Διαγραφή αποθηκευμένων πληροφοριών Ειδικό πλαίσιο: Εκτύπωση ιστοσελίδων Αποστολή ιστοσελίδων και συνδέσμων Βασικά σημεία Διαχείριση του Internet Explorer 311 Προσαρμογή του Internet Explorer Αλλαγή της αρχικής σελίδας Αλλαγή εμφάνισης περιεχομένου Ιστού Ειδικό πλαίσιο: Καθορισμός προεπιλεγμένου προγράμματος ηλεκτρονικού ταχυδρομείου Αποκλεισμός αναδυόμενων παραθύρων Ειδικό πλαίσιο: Προστασία από τοποθεσίες «ψαρέματος» Ρύθμιση ζωνών ασφαλείας Διαδικτύου Ειδικό πλαίσιο: Διατήρηση του απορρήτου των πληροφοριών περιήγησης Περιορισμός ανάρμοστου περιεχομένου Βασικά σημεία Μέρος 3 Διαχείριση του υπολογιστή σας 9 Αλλαγή οπτικών στοιχείων 345 Εφαρμογή βασικού θέματος Ειδικό πλαίσιο: Κατέβασμα θέματος Τροποποίηση θέματος Φόντο επιφάνειας εργασίας\n8 8 Περιεχόμενα Χρώμα παραθύρου Ήχοι Προσαρμοσμένα θέματα Χρήση προγράμματος προφύλαξης οθόνης Εμφάνιση περισσότερων ή λιγότερων πληροφοριών Βασικά σημεία Αλλαγή ρυθμίσεων συστήματος 369 Τροποποίηση του μενού Έναρξη Τροποποίηση της γραμμής εργασιών Θέση και μέγεθος Γραμμές εργαλείων της γραμμής εργασιών Ιδιότητες της γραμμής εργασιών Περιοχή ειδοποιήσεων Ρύθμιση ημερομηνίας και ώρας Αλλαγή ονόματος υπολογιστή Ρύθμιση επιλογών ενέργειας Βασικά σημεία Χρήση προγραμμάτων 399 Εξερεύνηση των προγραμμάτων των Windows Ειδικό πλαίσιο: Τα προγράμματα που λείπουν Βασικά προγράμματα των Windows Διαχείριση πολυμέσων Εργαλεία επικοινωνίας Ειδικό πλαίσιο: Αρχεία XPS Βοηθήματα Ειδικό πλαίσιο: Βοηθήματα για έμπειρους χρήστες Παιχνίδια Ειδικό πλαίσιο: Ενεργοποίηση και απενεργοποίηση προγραμμάτων και λειτουργιών των Windows Χρήση και τροποποίηση μικροεφαρμογών της επιφάνειας εργασίας Προγράμματα και υπηρεσίες του Windows Live Windows Live Essentials Windows Live Online Services Εγκατάσταση και απεγκατάσταση προγραμμάτων Εγκατάσταση προγραμμάτων Απεγκατάσταση προγραμμάτων\n9 Περιεχόμενα 9 Αυτόματη εκκίνηση προγραμμάτων Καθορισμός προεπιλεγμένων προγραμμάτων Βασικά σημεία Εγκατάσταση συσκευών υλικού 441 Εγκατάσταση περιφερειακών συσκευών Ειδικό πλαίσιο: Εγκατάσταση οδηγού εκτυπωτή από CD ή DVD Κοινή χρήση τοπικού εκτυπωτή Σύνδεση σε απομακρυσμένο εκτυπωτή Εμφάνιση της επιφάνειας εργασίας σε πολλές οθόνες Ειδικό πλαίσιο: Χειρισμός κρυμμένων παραθύρων Ειδικό πλαίσιο: Επέκταση του φορητού σας με περιφερειακές συσκευές Εγκατάσταση συσκευών ήχου Εγκατάσταση ηχείων Εγκατάσταση μικροφώνου Αλλαγή του τρόπου λειτουργίας του ποντικιού Ειδικό πλαίσιο: Ο «πατέρας» του ποντικιού Αλλαγή του τρόπου λειτουργίας του πληκτρολογίου Ειδικό πλαίσιο: Γραμματοσειρές και σύνολα χαρακτήρων Αξιολόγηση του υλικού του υπολογιστή σας Ειδικό πλαίσιο: ReadyBoost Εντοπισμός πληροφοριών για συσκευές Βασικά σημεία Γλωσσάρι Λεξικό όρων Ευρετήριο\n11 2 Διαχείριση λογαριασμών χρηστών Στο κεφάλαιο αυτό θα μάθετε: Τι είναι οι λογαριασμοί χρηστών και οι άδειες. Να δημιουργείτε ένα λογαριασμό χρήστη. Να διαχειρίζεστε ένα λογαριασμό χρήστη. Να περιορίζετε την πρόσβαση στον υπολογιστή. Να απενεργοποιείτε ή να διαγράφετε ένα λογαριασμό χρήστη. Ο υπολογιστής σας μπορεί να χρησιμοποιείται είτε μόνον από σας, είτε από πολλά άτομα. Αν περισσότερα από ένα άτομα χρησιμοποιούν τον ίδιο υπολογιστή, καθένα πρέπει να συνδέεται με το δικό του λογαριασμό χρήστη. Με τη χρήση ξεχωριστών λογαριασμών, κάθε χρήστης μπορεί να προσαρμόσει το περιβάλλον των Windows 7 ώστε να εμφανίζεται και να λειτουργεί με τον τρόπο που θέλει αυτός, χωρίς να επεμβαίνει στο περιβάλλον εργασίας κάποιου άλλου. Κάθε λογαριασμός χρήστη είναι συσχετισμένος με ένα προφίλ χρήστη (user profile) που περιγράφει την εμφάνιση και τη λειτουργία του υπολογιστικού περιβάλλοντος για το συγκεκριμένο χρήστη (τη διασύνδεση με το χρήστη user interface). Σε αυτές τις πληροφορίες περιλαμβάνονται απλά πράγματα, όπως ο χρωματικός συνδυασμός και οι γραμματοσειρές που χρησιμοποιούνται σε παράθυρα και πλαίσια διαλόγου, το φόντο της επιφάνειας εργασίας, και οι συντομεύσεις προγραμμάτων, καθώς και προσωπικές πληροφορίες που θέλετε να παραμείνουν εμπιστευτικές, όπως αποθηκευμένοι κωδικοί πρόσβασης και το ιστορικό περιήγησής σας στο Διαδίκτυο. Κάθε προφίλ χρήστη περιλαμβάνει έναν προσωπικό φάκελο που δεν είναι προσπελάσιμος από άλλους χρήστες του υπολογιστή, μέσα στον οποίο μπορείτε να αποθηκεύετε έγγραφα, εικόνες, πολυμέσα, και άλλα αρχεία που θέλετε να κρατήσετε ιδιωτικά. Κάθε λογαριασμός χρήστη των Windows 7 μπορεί να είναι είτε λογαριασμός διαχειριστή, είτε λογαριασμός τυπικού (απλού) χρήστη. Ο τύπος του λογαριασμού καθορίζει την έκταση των αλλαγών που μπορείτε να κάνετε στον υπολογιστή όταν συνδέεστε με λογαριασμό διαχειριστή, έχετε περισσότερο έλεγχο από ό,τι όταν συνδέεστε με λογαριασμό τυπικού χρήστη. Σε ένα λογαριασμό τυπικού χρήστη μπορούν να εφαρμοστούν πρόσθετοι περιορισμοί ώστε να περιορίσουν την πρόσβαση του χρήστη αυτού στον υπολογιστή, το Διαδίκτυο, και ορισμένους τύπους προγραμμάτων και περιεχομένου.\n12 92 Κεφάλαιο 2 Διαχείριση λογαριασμών χρηστών Στο κεφάλαιο αυτό θα μάθετε για τους δύο τύπους λογαριασμού χρήστη που υποστηρίζουν τα Windows 7, και το σημαντικό ρόλο που παίζει ο Έλεγχος λογαριασμού χρήστη (User Account Control UAC) στην προστασία του υπολογιστή σας από ανεπιθύμητες αλλαγές. Έπειτα, θα δημιουργήσετε ένα λογαριασμό χρήστη, θα τροποποιήσετε τις πληροφορίες ενός λογαριασμού χρήστη, θα επιβάλετε περιορισμούς σε ένα λογαριασμό, και θα διαγράψετε ένα λογαριασμό. Σημαντικό Η ύλη αυτού του κεφαλαίου ισχύει για λογαριασμούς χρηστών υπολογιστή (οι οποίοι αναφέρονται μερικές φορές και ως τοπικοί λογαριασμοί χρηστών local user accounts) και όχι για λογαριασμούς χρηστών τομέα (domain user accounts). Οι λειτουργίες που θα αναφέρουμε σε αυτό το κεφάλαιο δεν είναι διαθέσιμες σε υπολογιστές συνδεδεμένους σε τομέα δικτύου. Αρχεία εξάσκησης Για να ολοκληρώσετε τις ασκήσεις του κεφαλαίου, θα πρέπει να εγκαταστήσετε το αρχείο εξάσκησης, που καθορίζεται στην ενότητα «Χρήση των αρχείων εξάσκησης» στην αρχή του βιβλίου, στην προεπιλεγμένη θέση του. Το αρχείο εξάσκησης που θα χρησιμοποιήσετε για τις ασκήσεις του κεφαλαίου βρίσκεται στο φάκελο Accounts των αρχείων εξάσκησης. Λογαριασμοί χρηστών και άδειες Το σύστημα των Windows 7 με τους λογαριασμούς χρηστών (user accounts) και τους κωδικούς πρόσβασης (passwords) δίνει τη δυνατότητα σε περισσότερα από ένα άτομα να χρησιμοποιούν τον ίδιο υπολογιστή, ενώ ταυτόχρονα διασφαλίζει τα εξής: Οι πληροφορίες κάθε χρήστη παραμένουν ιδιωτικές Μπορείτε να μην επιτρέπετε σε άλλους χρήστες να διαβάζουν ή να τροποποιούν τα έγγραφα, τις εικόνες, τη μουσική, και άλλα αρχεία σας, αποθηκεύοντάς τα στους υποφακέλους που δημιουργούνται αυτόματα στο φάκελο του λογαριασμού χρήστη σας. Για παράδειγμα, αν διαχειρίζεστε τα οικονομικά της οικογενείας σας σε έναν οικιακό υπολογιστή τον οποίο χρησιμοποιούν επίσης τα παιδιά σας για τις σχολικές εργασίες τους, μπορείτε να δημιουργήσετε ξεχωριστούς λογαριασμούς για τα παιδιά ώστε να μην μπορούν να δουν εμπιστευτικές πληροφορίες ή να τροποποιήσουν τα αρχεία σας. Το περιβάλλον εργασίας κάθε χρήστη προστατεύεται Μπορείτε να προσαρμόσετε το περιβάλλον σας με διάφορους τρόπους, χωρίς να ανησυχείτε μήπως οι άλλοι χρήστες αλλάξουν τις προσωπικές σας ρυθμίσεις. Δείτε επίσης Για περισσότερες πληροφορίες σχετικά με τους φακέλους ενός λογαριασμού χρήστη, δείτε την ενότητα «Αρχεία, φάκελοι, και βιβλιοθήκες» στο Κεφάλαιο 4, «Χρήση παραθύρων και φακέλων». Για περισσότερες πληροφορίες σχετικά με την προσαρμογή του περιβάλλοντος των Windows, δείτε το Κεφάλαιο 9, «Αλλαγή οπτικών στοιχείων».\n13 Λογαριασμοί χρηστών και άδειες 93 Τύποι λογαριασμών χρήστη Τα Windows 7 υποστηρίζουν δύο επίπεδα αδειών στον υπολογιστή: διαχειριστή (administrator) και τυπικού χρήστη. Ο λογαριασμός διαχειριστή έχει άδειες υψηλότερου επιπέδου από το λογαριασμό τυπικού χρήστη, γεγονός που σημαίνει ότι ο κάτοχος λογαριασμού διαχειριστή μπορεί να εκτελέσει στον υπολογιστή σας κάποιες εργασίες τις οποίες δεν μπορεί να εκτελέσει ο κάτοχος λογαριασμού τυπικού χρήστη. Τα διαπιστευτήρια ενός λογαριασμού διαχειριστή είναι απαραίτητα για εργασίες όπως οι εξής: Δημιουργία, τροποποίηση, και διαγραφή λογαριασμών. Αλλαγή ρυθμίσεων που επηρεάζουν όλους τους χρήστες του υπολογιστή. Αλλαγή ρυθμίσεων που σχετίζονται με την ασφάλεια. Εγκατάσταση και απεγκατάσταση προγραμμάτων. Πρόσβαση σε αρχεία συστήματος και αρχεία που περιέχονται στα προφίλ λογαριασμών άλλων χρηστών. Οι εργασίες που απαιτούν δικαιώματα διαχειριστή επισημαίνονται στα παράθυρα και τα πλαίσια διαλόγου με ένα εικονίδιο ασφαλείας των Windows. Τα διαπιστευτήρια ενός λογαριασμού τυπικού χρήστη επιτρέπουν σε ένα χρήστη να εκτελέσει ορισμένες εργασίες που αφορούν μόνο το δικό του λογαριασμό, όπως οι εξής: Αλλαγή ή διαγραφή του κωδικού πρόσβασης. Αλλαγή της εικόνας του λογαριασμού χρήστη. Αλλαγή θέματος και ρυθμίσεων της επιφάνειας εργασίας. Άνοιγμα αρχείων που έχει δημιουργήσει και αποθηκεύσει στους προσωπικούς του φακέλους, καθώς και αρχείων στους δημόσιους φακέλους (public folders). Συμβουλή Τα Windows δημιουργούν έναν ειδικό λογαριασμό με το όνομα Guest (Επισκέπτης), ο οποίος είναι εξ ορισμού ανενεργός και απενεργοποιείται επίσης εξ ορισμού σε υπολογιστές που ανήκουν σε έναν τομέα. Μπορείτε να ενεργοποιήσετε το λογαριασμό Guest ώστε να δώσετε σε κάποιον προσωρινή, περιορισμένη πρόσβαση στον υπολογιστή σας χωρίς να χρειάζεται να δημιουργήσετε λογαριασμό χρήστη για το συγκεκριμένο άτομο. Ακόμη και αν έχετε λογαριασμό διαχειριστή, καλό είναι να δημιουργήσετε και να χρησιμοποιείτε ένα λογαριασμό τυπικού χρήστη για τις καθημερινές εργασίες σας στον υπολογιστή. Αν κάποιο κακόβουλο άτομο ή πρόγραμμα διεισδύσει στον υπολογιστή σας ενώ είστε συνδεδεμένοι ως διαχειριστές, υπάρχει πολύ μεγαλύτερος κίνδυνος να προκληθεί ζημιά στο σύστημα από ό,τι αν είστε συνδεδεμένοι ως τυπικοί χρήστες. Μέσω ενός λογαριασμού διαχειριστή, το κακόβουλο άτομο ή πρόγραμμα έχει πρόσβαση σε όλα τα αρχεία και τις ρυθμίσεις του συστήματος, ενώ ένας τυπικός χρήστης δεν έχει πρόσβαση σε συγκεκριμένες λειτουργίες που μπορούν να προκαλέσουν μόνιμη ζημιά στο σύστημα.\n14 94 Κεφάλαιο 2 Διαχείριση λογαριασμών χρηστών Έλεγχος λογαριασμού χρήστη Η λειτουργία του Ελέγχου λογαριασμού χρήστη (UAC) προστατεύει τον υπολογιστή σας από αλλαγές στις ρυθμίσεις του συστήματος, απαιτώντας την έγκριση ενός διαχειριστή για ορισμένους τύπους αλλαγών. Κάθε πτυχή της διασύνδεσης των Windows που απαιτεί δικαιώματα διαχειριστή έχει ένα εικονίδιο ασφαλείας. Όταν προσπαθείτε να προσπελάσετε ή να τροποποιήσετε προστατευμένες ρυθμίσεις των Windows, εμφανίζεται ένα πλαίσιο διαλόγου Έλεγχος λογαριασμού χρήστη το οποίο σας ζητά να επιβεβαιώσετε στα Windows να προχωρήσουν στην εκτέλεση της ενέργειας. Η εμφάνιση του πλαισίου διαλόγου Έλεγχος λογαριασμού χρήστη ποικίλλει ανάλογα με τον τύπο του λογαριασμού χρήστη με τον οποίο έχετε συνδεθεί και με αυτό που προσπαθείτε να κάνετε. Δείτε επίσης Για περισσότερες πληροφορίες σχετικά με τον Έλεγχο λογαριασμού χρήστη κατά την εκτέλεση των ασκήσεων του βιβλίου, δείτε το ειδικό πλαίσιο «Τι είναι ο Έλεγχος λογαριασμού χρήστη» στο Κεφάλαιο 1, «Εξερεύνηση των Windows 7».\n15 Λογαριασμοί χρηστών και άδειες 95 Αν έχετε συνδεθεί με λογαριασμό διαχειριστή, μπορείτε να πατήσετε απλώς στο κουμπί Ναι για να συνεχίσετε. Αν έχετε συνδεθεί με λογαριασμό τυπικού χρήστη, το πλαίσιο διαλόγου εμφανίζει τους λογαριασμούς διαχειριστών που υπάρχουν στον υπολογιστή. Για να συνεχίσετε, πατάτε σε έναν από τους λογαριασμούς διαχειριστών, πληκτρολογείτε τον κωδικό πρόσβασής του στο πλαίσιο που εμφανίζεται, και κατόπιν πατάτε στο Ναι. Συμβουλή Αν ένας λογαριασμός διαχειριστή δεν έχει κωδικό πρόσβασης, μπορείτε να συνεχίσετε πατώντας απλώς στο συγκεκριμένο λογαριασμό και στη συνέχεια πατώντας στο κουμπί Ναι. Για το λόγο αυτόν, είναι σημαντικό να καθορίζετε κωδικό πρόσβασης για κάθε λογαριασμό διαχειριστή στον υπολογιστή. Τα Windows δεν αποθηκεύουν τα διαπιστευτήρια που πληκτρολογείτε στο πλαίσιο διαλόγου Έλεγχος λογαριασμού χρήστη αυτά ισχύουν μόνο για τη συγκεκριμένη ενέργεια. Οι χρήστες που δεν έχουν πρόσβαση σε διαπιστευτήρια διαχειριστή δεν μπορούν να εκτελέσουν την ενέργεια, γεγονός που ουσιαστικά δεν επιτρέπει σε όσους δεν είναι διαχειριστές να κάνουν αλλαγές που δεν εγκρίνετε. Η λειτουργία UAC διαθέτει τέσσερα επίπεδα ελέγχου. Μόνο τα πρώτα δύο είναι διαθέσιμα όταν είστε συνδεδεμένοι με λογαριασμό τυπικού χρήστη, ακόμη και αν έχετε πρόσβαση σε διαπιστευτήρια διαχειριστή: Να ειδοποιούμαι πάντα Όταν ένας χρήστης ή πρόγραμμα ξεκινά μια αλλαγή που απαιτεί διαπιστευτήρια διαχειριστή, η επιφάνεια εργασίας γίνεται αμυδρή και εμφανίζεται το πλαίσιο διαλόγου Έλεγχος λογαριασμού χρήστη. Πρέπει να πατήσετε στο κουμπί Ναι ή Όχι, ή να κλείσετε το πλαίσιο διαλόγου για να μπορέσετε να κάνετε οτιδήποτε άλλο. Να ειδοποιούμαι πάντα όταν κάποιο πρόγραμμα προσπαθεί να κάνει αλλαγές στον υπολογιστή μου Αυτή είναι η προεπιλεγμένη ρύθμιση. Σε αντίθεση με την επιλογή Να ειδοποιούμαι πάντα, επιτρέπει σε όλους τους χρήστες να κάνουν αλλαγές. Ωστόσο, οι αλλαγές προγραμμάτων εξακολουθούν να είναι ελεγχόμενες. Όταν ένα πρόγραμμα ξεκινά μια αλλαγή που απαιτεί διαπιστευτήρια διαχειριστή, η επιφάνεια εργασίας γίνεται αμυδρή και εμφανίζεται το πλαίσιο διαλόγου Έλεγχος λογαριασμού χρήστη. Πρέπει να αποκριθείτε στο πλαίσιο διαλόγου για να συνεχίσετε. Να ειδοποιούμαι μόνο όταν κάποιο πρόγραμμα προσπαθεί να κάνει αλλαγές στον υπολογιστή μου (να μη σκουραίνει η επιφάνεια εργασίας μου) Όλοι οι χρήστες μπορούν να κάνουν αλλαγές. Όταν ένα πρόγραμμα ξεκινά μια ελεγχόμενη ενέργεια, ανοίγει το πλαίσιο διαλόγου Έλεγχος λογαριασμού χρήστη. Η περιορισμένη ενέργεια δεν εκτελείται μέχρι να αποκριθείτε στο πλαίσιο διαλόγου, αλλά μπορείτε να εκτελέσετε άλλες εργασίες όσο το πλαίσιο διαλόγου είναι ανοιχτό. Να μην ειδοποιούμαι ποτέ Αυτό είναι ισοδύναμο με την απενεργοποίηση της λειτουργίας UAC. Όλοι οι χρήστες ή τα προγράμματα μπορούν να κάνουν αλλαγές στον υπολογιστή χωρίς περιορισμούς. Για να αλλάξετε τη ρύθμιση UAC: 1. Εμφανίστε το παράθυρο Σύστημα και Ασφάλεια του Πίνακα Ελέγχου. Στην υποκατηγορία Κέντρο ενεργειών, πατήστε στη διαταγή Αλλαγή ρυθμίσεων ελέγχου λογαριασμού χρήστη. Συμβουλή Το εικονίδιο ασφαλείας στα αριστερά της διαταγής δείχνει ότι απαιτούνται διαπιστευτήρια διαχειριστή για την ολοκλήρωση της ενέργειας.\n16 96 Κεφάλαιο 2 Διαχείριση λογαριασμών χρηστών Θα ανοίξει το πλαίσιο διαλόγου Ρυθμίσεις ελέγχου λογαριασμού χρήστη. Μπορείτε να χρησιμοποιήσετε το ροοστάτη για να επιλέξετε το επίπεδο ελέγχου που θέλετε. 2. Πατήστε επάνω ή κάτω από το ροοστάτη, ή σύρετέ τον, για να ρυθμίσετε τη λειτουργία UAC στο επίπεδο που θέλετε, και στη συνέχεια πατήστε στο κουμπί OK. Συμβουλή Πρέπει να είστε συνδεδεμένοι με λογαριασμό διαχειριστή για να επιλέξετε κάποια από τις δύο χαμηλότερες ρυθμίσεις. Αν επιλέξετε τη ρύθμιση Να μην ειδοποιούμαι ποτέ, πρέπει να επανεκκινήσετε τον υπολογιστή σας για να ολοκληρώσετε την απενεργοποίηση του Ελέγχου λογαριασμού χρήστη. Δημιουργία λογαριασμού χρήστη Ο πρώτος λογαριασμός χρήστη που δημιουργείται σε έναν υπολογιστή είναι αυτόματα λογαριασμός διαχειριστή κάθε υπολογιστής πρέπει να έχει τουλάχιστον έναν. Άρα, αν ο λογαριασμός σας είναι ο πρώτος ή ο μοναδικός λογαριασμός χρήστη στον υπολογιστή, τότε είστε διαχειριστές. Μπορείτε να δημιουργήσετε πρόσθετους λογαριασμός για τον εαυτό σας ή για άλλα άτομα που θα χρησιμοποιήσουν τον υπολογιστή. Για να δημιουργήσετε ένα λογαριασμό χρήστη, πρέπει απλώς να καθορίσετε ένα όνομα λογαριασμού χρήστη (user account name) και τον τύπο του λογαριασμού. Το όνομα χρήστη που επιλέγετε εμφανίζεται στην οθόνη Υποδοχής και στην κορυφή του μενού Έναρξη. Την πρώτη φορά που κάποιος συνδέεται με νέο λογαριασμό χρήστη, τα Windows δημιουργούν το αντίστοιχο προφίλ χρήστη, που περιλαμβάνει ένα σύνολο προσωπικών φακέλων μέσα στη δομή του φακέλου Χρήστες.\n17 Δημιουργία λογαριασμού χρήστη 97 Τα Windows αντιστοιχίζουν μια εικόνα λογαριασμού χρήστη (user account picture) από το βασικό σύνολο των εικόνων τους στο νέο λογαριασμό. Αφού ολοκληρωθεί η δημιουργία του λογαριασμού, οποιοσδήποτε διαχειριστής ή ο κάτοχος του λογαριασμού μπορεί να αλλάξει το όνομα ή την εικόνα του λογαριασμού χρήστη, ή να προστατεύσει το λογαριασμό με κωδικό πρόσβασης. Όταν αλλάζετε το όνομα ή την εικόνα του λογαριασμού χρήστη, αλλάζουν και τα αντίστοιχα στοιχεία στην οθόνη Υποδοχής και το μενού Έναρξη. Αφού ο λογαριασμός χρησιμοποιηθεί για τη σύνδεση στον υπολογιστή και τα Windows δημιουργήσουν τους προσωπικούς φακέλους, η αλλαγή του ονόματος χρήστη δεν αλλάζει το όνομα του προσωπικού φακέλου του. Δείτε επίσης Για περισσότερες πληροφορίες σχετικά με τα ονόματα, τις εικόνες, και τον ορισμό κωδικών πρόσβασης για λογαριασμούς χρηστών, δείτε την ενότητα «Διαχείριση λογαριασμού χρήστη» στη συνέχεια του κεφαλαίου. Σημαντικό Αν ο υπολογιστής σας ανήκει σε τομέα, η διαχείριση των δικαιωμάτων πρόσβασης στο δίκτυο γίνεται μέσω του λογαριασμού τομέα σας (domain account). Ίσως μπορέσετε να δημιουργήσετε ένα νέο λογαριασμό στον τοπικό υπολογιστή σας, αλλά μόνον ένας διαχειριστής δικτύου μπορεί να δημιουργήσει ή να τροποποιήσει ένα λογαριασμό χρήστη τομέα. Στην επόμενη άσκηση, θα δημιουργήσετε ένα λογαριασμό χρήστη με δικαιώματα διαχειριστή. ΠΡΟΕΤΟΙΜΑΣΙΑ Δεν χρειάζεστε αρχεία εξάσκησης για την άσκηση αυτή, αλλά θα χρειαστείτε τα διαπιστευτήρια ενός λογαριασμού διαχειριστή. Εμφανίστε τον Πίνακα Ελέγχου σε προβολή Κατηγοριών, και κατόπιν ακολουθήστε τα βήματα. 1. Στο παράθυρο του Πίνακα Ελέγχου, στην κατηγορία Λογαριασμοί χρηστών και οικογενειακή ασφάλεια, πατήστε στη διαταγή Προσθήκη ή κατάργηση λογαριασμών χρηστών. Θα ανοίξει το παράθυρο Διαχείριση λογαριασμών. Το παράθυρο Διαχείριση λογαριασμών εμφανίζει εικονίδια για όλους τους λογαριασμούς που έχουν δημιουργηθεί στον υπολογιστή σας.\n18 98 Κεφάλαιο 2 Διαχείριση λογαριασμών χρηστών 2. Πατήστε στη διαταγή Δημιουργία ενός νέου λογαριασμού. Θα ανοίξει το παράθυρο Δημιουργία νέου λογαριασμού. Μπορείτε να δημιουργήσετε ένα λογαριασμό τυπικού χρήστη ή διαχειριστή. 3. Στο πλαίσιο κειμένου Νέο όνομα λογαριασμού, πληκτρολογήστε Angel. 4. Ενεργοποιήστε την επιλογή Διαχειριστής και μετά πατήστε στο κουμπί Δημιουργία λογαριασμού. Τα Windows 7 θα δημιουργήσουν ένα νέο λογαριασμό με το όνομα Angel, και θα αντιστοιχίσουν σε αυτόν μια τυχαία εικόνα λογαριασμού, η οποία θα εμφανίζεται τώρα στο παράθυρο Διαχείριση λογαριασμών. Δείτε επίσης Για περισσότερες πληροφορίες σχετικά με τις εικόνες λογαριασμών χρηστών, δείτε την ενότητα «Διαχείριση λογαριασμού χρήστη» στην επόμενη σελίδα. ΟΛΟΚΛΗΡΩΣΗ Κλείστε το παράθυρο Διαχείριση λογαριασμών, αλλά κρατήστε το λογαριασμό Angel για να τον χρησιμοποιήσετε σε επόμενες ασκήσεις του κεφαλαίου. Συμβουλή Μπορείτε να εμφανίσετε γρήγορα τις ρυθμίσεις του λογαριασμού χρήστη σας, πατώντας στην εικόνα του λογαριασμού σας στην κορυφή του δεξιού τμήματος του μενού Έναρξη.\n19 Διαχείριση λογαριασμού χρήστη 99 Γρήγορη εναλλαγή χρηστών Περισσότεροι από ένας χρήστες μπορούν να είναι συνδεδεμένοι στον ίδιο υπολογιστή ταυτόχρονα. Για παράδειγμα, αν δουλεύετε σε έναν κοινόχρηστο οικιακό υπολογιστή και ο γιος σας θέλει να ελέγξει το ηλεκτρονικό του ταχυδρομείο στο συγκεκριμένο υπολογιστή όσο εσείς κάνετε διάλειμμα για κολατσιό, μπορεί να συνδεθεί στο δικό του λογαριασμό χρήστη χωρίς να πειράξει τα προγράμματα και τα αρχεία που χρησιμοποιείτε. Για να συνδεθείτε στο λογαριασμό χρήστη σας ενώ είναι ενεργός ένας άλλος λογαριασμός: 1. Στο μενού Έναρξη, πατήστε στο κουμπί Επιλογές τερματισμού λειτουργίας, και μετά επιλέξτε Αλλαγή χρήστη. 2. Στην οθόνη Υποδοχής, πατήστε στο λογαριασμό χρήστη σας και, αν απαιτείται, πληκτρολογήστε τον κωδικό πρόσβασης. Επαναλάβετε τη διαδικασία για να επιστρέψετε στην περίοδο εργασίας του αρχικού χρήστη ή να επιλέξετε άλλο λογαριασμό χρήστη. Όταν τερματίζετε τη λειτουργία του υπολογιστή σας, τα Windows σας προειδοποιούν αν κάποιος άλλος λογαριασμός είναι ενεργός ώστε να μη χάσετε ακούσια τη μη αποθηκευμένη δουλειά ενός άλλου χρήστη ή να σβήσετε τον υπολογιστή χωρίς να τερματίσετε κανονικά τα ανοιχτά προγράμματα. Διαχείριση λογαριασμού χρήστη Κάθε λογαριασμός χρήστη έχει ένα αντίστοιχο όνομα και μια εικόνα. Ο λογαριασμός ενδέχεται να έχει επίσης κωδικό πρόσβασης, αν του έχει ανατεθεί κάποιος. Σημαντικό Αν μπείτε στον κόπο να προστατεύσετε το λογαριασμό χρήστη σας με κωδικό πρόσβασης, επιλέξτε έναν που δεν μπορεί κάποιος να μαντέψει εύκολα. Ένας ισχυρός κωδικός πρόσβασης έχει τουλάχιστον οκτώ χαρακτήρες, δεν περιέχει λέξεις που βρίσκονται σε λεξικά ή ονόματα, και περιλαμβάνει τουλάχιστον ένα κεφαλαίο γράμμα, ένα πεζό γράμμα, έναν αριθμό, και ένα σημείο στίξης. Όλοι οι χρήστες μπορούν να αλλάξουν τα παρακάτω στοιχεία του λογαριασμού τους: Όνομα λογαριασμού Μπορείτε να αλλάξετε το όνομα που εμφανίζεται στην οθόνη Υποδοχής και το μενού Έναρξη. Εικόνα λογαριασμού Μπορείτε να αλλάξετε την εικόνα που σας χαρακτηρίζει στην οθόνη Υποδοχής και το μενού Έναρξη. Κωδικός πρόσβασης Μπορείτε να δημιουργήσετε ή να αλλάξετε τον κωδικό πρόσβασης.\n20 100 Κεφάλαιο 2 Διαχείριση λογαριασμών χρηστών Των φρονίμων τα παιδιά... Όταν αναθέτετε κωδικό πρόσβασης στο λογαριασμό χρήστη σας, μπορείτε επίσης να αποθηκεύσετε μια υπόδειξη για τον κωδικό αυτόν. Τα Windows 7 εμφανίζουν την υπόδειξη όταν δίνετε λάθος κωδικό. Αν δεν αποθηκεύσατε υπόδειξη για τον κωδικό πρόσβασης, ή σας είναι αδύνατον να θυμηθείτε τον κωδικό ακόμη και με τη βοήθεια της υπόδειξης, μπορείτε να επαναφέρετε τον κωδικό σας αλλά μόνο στην περίπτωση που έχετε δημιουργήσει δίσκο επαναφοράς κωδικού πρόσβασης. Μπορείτε να δημιουργήσετε το δίσκο σε μια μονάδα φλας USB ή σε μια δισκέτα (αλλά όχι σε CD). Πιστεύετε ότι δεν θα ξεχάσετε ποτέ τον κωδικό σας; Ίσως φαίνεται απίθανο, αλλά μπορεί να συμβεί, ειδικά αν πρέπει να τον αλλάζετε τακτικά. Η δημιουργία ενός δίσκου επαναφοράς κωδικού πρόσβασης είναι ένα απλό προληπτικό μέτρο που μπορείτε να πάρετε. Για να δημιουργήσετε ένα δίσκο επαναφοράς κωδικού πρόσβασης: 1. Συνδέστε μια μονάδα φλας USB ή τοποθετήστε μια δισκέτα στη μονάδα δισκετών του υπολογιστή σας. 2. Ανοίξτε το παράθυρο Λογαριασμοί χρηστών στον Πίνακα Ελέγχου. Στο αριστερό τμήμα, πατήστε στην επιλογή Δημιουργία δίσκου επαναφοράς κωδικού πρόσβασης. 3. Στη σελίδα Υποδοχής του Οδηγού Ξεχασμένου κωδικού πρόσβασης, πατήστε στο κουμπί Επόμενο. Στη σελίδα Δημιουργία δίσκου επαναφοράς κωδικού πρόσβασης, επιλέξτε τη μονάδα φλας USB ή τη μονάδα δισκετών που θέλετε να χρησιμοποιήσετε και κατόπιν πατήστε στο κουμπί Επόμενο. 4. Στη σελίδα Τρέχων κωδικός πρόσβασης λογαριασμού χρήστη, πληκτρολογήστε τον κωδικό που χρησιμοποιείτε για να συνδέεστε στα Windows 7, και στη συνέχεια πατήστε στο κουμπί Επόμενο. 5. Όταν η γραμμή προόδου εμφανίσει την ένδειξη ολοκληρώθηκε το 100%, πατήστε στο κουμπί Επόμενο. Έπειτα, στη σελίδα Ολοκλήρωση του Οδηγού Ξεχασμένου κωδικού πρόσβασης, πατήστε στο κουμπί Τέλος. Φροντίστε να αποθηκεύσετε το δίσκο επαναφοράς κωδικού πρόσβασης σε ασφαλή θέση επειδή μπορεί να τον χρησιμοποιήσει οποιοσδήποτε για να επαναφέρει τον κωδικό πρόσβασής σας και να αποκτήσει πρόσβαση στον υπολογιστή σας. Αν δώσετε λάθος κωδικό πρόσβασης στην οθόνη Υποδοχής, ένα πλαίσιο μηνύματος θα σας πληροφορήσει ότι το όνομα χρήστη ή ο κωδικός πρόσβασης είναι λάθος. Αφού πατήσετε στο κουμπί OK για να επιστρέψετε στην οθόνη Υποδοχής, μπορείτε να χρησιμοποιήσετε το δίσκο επαναφοράς κωδικού πρόσβασης ως εξής: 1. Στην οθόνη Υποδοχής, κάτω από το πλαίσιο του κωδικού πρόσβασης, πατήστε στο σύνδεσμο Επαναφορά κωδικού πρόσβασης. 2. Στη σελίδα Υποδοχής του Οδηγού Επαναφοράς κωδικού πρόσβασης, πατήστε στο κουμπί Επόμενο. Στη σελίδα Τοποθέτηση του δίσκου επαναφοράς κωδικού πρόσβασης, επιλέξτε τη μονάδα φλας USB ή τη μονάδα δισκετών που θέλετε να χρησιμοποιήσετε. Τοποθετήστε το μέσο επαναφοράς κωδικού πρόσβασης στη μονάδα, και κατόπιν πατήστε στο κουμπί Επόμενο. 3. Στη σελίδα Επαναφορά του κωδικού πρόσβασης λογαριασμού χρήστη, πληκτρολογήστε ένα νέο κωδικό πρόσβασης και μια υπόδειξη, και πατήστε στο κουμπί Επόμενο. 4. Στη σελίδα Ολοκλήρωση του Οδηγού Ξεχασμένου κωδικού πρόσβασης, πατήστε στο κουμπί Τέλος.\n21 Διαχείριση λογαριασμού χρήστη 101 Αν έχετε διαπιστευτήρια διαχειριστή, μπορείτε να αλλάξετε τις ιδιότητες αυτές για οποιονδήποτε λογαριασμό χρήστη. Ακόμη, μπορείτε να αλλάξετε τον τύπο λογαριασμού από διαχειριστή σε τυπικού χρήστη (με την προϋπόθεση ότι στον υπολογιστή παραμένει τουλάχιστον ένας λογαριασμός διαχειριστή) ή αντίστροφα. Τα Windows 7 περιλαμβάνουν πολλές εικόνες για λογαριασμούς χρηστών, οι οποίες απεικονίζουν ζώα, αθλήματα, και χόμπι. Μπορείτε να προσαρμόσετε το λογαριασμό σας επιλέγοντας την εικόνα που ταιριάζει περισσότερο στην προσωπικότητα ή τα ενδιαφέροντά σας. Αν δεν σας αρέσει καμία από τις υπάρχουσες, μπορείτε να χρησιμοποιήσετε κάποια δική σας. Μπορείτε να χρησιμοποιήσετε αρχεία.bmp,.gif,.jpg, ή.png ως εικόνες. Η αρχική εικόνα μπορεί να έχει οποιοδήποτε μέγεθος, αλλά η εικόνα λογαριασμού χρήστη εμφανίζεται πάντα τετράγωνη. Αν επιλέξετε μια εικόνα της οποίας το ύψος δεν είναι ίσο με το πλάτος, αυτή θα παραμορφωθεί ή θα περικοπεί σε τετράγωνο σχήμα όταν εμφανιστεί ως εικόνα λογαριασμού χρήστη. Στην επόμενη άσκηση, θα αλλάξετε τον τύπο του λογαριασμού που δημιουργήσατε στην προηγούμενη. Κατόπιν, θα αλλάξετε την εικόνα του λογαριασμού με κάποια άλλη από αυτές των Windows 7, και στη συνέχεια με μια δική σας φωτογραφία. Τέλος, θα αναθέσετε κωδικό πρόσβασης στο λογαριασμό. ΠΡΟΕΤΟΙΜΑΣΙΑ Χρειάζεστε το λογαριασμό Angel που δημιουργήσατε στην προηγούμενη άσκηση, και την εικόνα Angelic από το φάκελο Έγγραφα \_Microsoft Press \_Windows7ΒB \_Accounts για να ολοκληρώσετε την άσκηση. Επίσης, πρέπει να έχετε διαπιστευτήρια ενός λογαριασμού διαχειριστή. Εμφανίστε το παράθυρο Διαχείριση λογαριασμών του Πίνακα Ελέγχου, και κατόπιν ακολουθήστε τα βήματα. 1. Στο παράθυρο Διαχείριση λογαριασμών, πατήστε στο λογαριασμό Angel. Θα ανοίξει το παράθυρο Αλλαγή ενός λογαριασμού. Το παράθυρο Αλλαγή ενός λογαριασμού εμφανίζει τις επιλογές για την τροποποίηση του επιλεγμένου λογαριασμού. 2. Πατήστε στη διαταγή Αλλαγή του τύπου λογαριασμού. Θα ανοίξει το παράθυρο Αλλαγή τύπου λογαριασμού.\n22 102 Κεφάλαιο 2 Διαχείριση λογαριασμών χρηστών Μπορείτε να αλλάξετε ένα λογαριασμό χρήστη από τυπικό χρήστη σε διαχειριστή και αντίστροφα. 3. Με ενεργοποιημένη την επιλογή Τυπικός χρήστης, πατήστε στο κουμπί Αλλαγή τύπου λογαριασμού. Στο παράθυρο Αλλαγή ενός λογαριασμού, κάτω από το όνομα του λογαριασμού χρήστη Angel εμφανίζεται πλέον η επιλογή Τυπικός χρήστης. 4. Πατήστε στη διαταγή Αλλαγή της εικόνας. Θα ανοίξει το παράθυρο Επιλογή εικόνας. Το παράθυρο Επιλογή εικόνας εμφανίζει τις εικόνες λογαριασμών χρηστών που διαθέτουν τα Windows 7, καθώς και τυχόν δικές σας εικόνες που έχετε χρησιμοποιήσει.\n23 Διαχείριση λογαριασμού χρήστη Πατήστε σε οποιαδήποτε εικόνα θέλετε, και μετά πατήστε στο κουμπί Αλλαγή εικόνας. Στο παράθυρο Αλλαγή ενός λογαριασμού, η εικόνα θα έχει αλλάξει. 6. Στο παράθυρο Αλλαγή ενός λογαριασμού, πατήστε στη διαταγή Αλλαγή της εικόνας. Έπειτα, κάτω από τις μικρογραφίες στο παράθυρο Επιλογή εικόνας, πατήστε στο σύνδεσμο Αναζήτηση περισσότερων εικόνων. 7. Στο αριστερό τμήμα του πλαισίου διαλόγου Άνοιγμα, πατήστε στην κατηγορία Βιβλιοθήκες. Μετά, στο κεντρικό τμήμα του παραθύρου, διπλοπατήστε στην επιλογή Έγγραφα, στη συνέχεια διπλοπατήστε στην επιλογή Microsoft Press, έπειτα στην επιλογή Windows7ΒB, και τέλος στην επιλογή Accounts. 8. Πατήστε στην εικόνα Angelic, και μετά πατήστε στο κουμπί Άνοιγμα για να αλλάξετε την εικόνα του λογαριασμού με τη συγκεκριμένη. Το παράθυρο Αλλαγή ενός λογαριασμού θα εμφανίσει την επιλεγμένη εικόνα για το λογαριασμό χρήστη Angel. 9. Πατήστε στη διαταγή Δημιουργία κωδικού πρόσβασης (Δημιουργία κωδικού πρόσβασης). Θα ανοίξει το παράθυρο Δημιουργία κωδικού πρόσβασης Μπορείτε να πληκτρολογήσετε τον κωδικό πρόσβασης και μια υπόδειξη για να σας τον υπενθυμίζει όταν τον ξεχνάτε. 10. Στο πλαίσιο κειμένου Νέος κωδικός πρόσβασης, πληκτρολογήστε woofw00f! (με δύο κεφαλαία Ο και δύο μηδενικά). Κατόπιν, πατήστε το πλήκτρο Tab για να μεταφερθείτε στο επόμενο πεδίο. Για να διασφαλιστεί η μυστικότητα του κωδικού πρόσβασης, οι χαρακτήρες που πληκτρολογείτε θα εμφανιστούν ως κουκκίδες.


ΤΑΞΙΤΖΗΣ: Έρχεται ρύθμιση 120 δόσεων για χρέη στην εφορία και στα ταμεία..!\nΈρχεται ρύθμιση 120 δόσεων για χρέη στην εφορία και στα ταμεία..!\nΣτη διαρκή κοινοβουλευτική επιτροπή Παραγωγής και Εμπορίου άρχισε χθες η συζήτηση του νομοσχεδίου «Εξωδ\nικαστικός μηχανισμός ρύθμισης οφειλών επιχειρήσεων». Το νομοσχέδιο θα εισαχθεί στην Ολομέλεια στο τέλος του τρέχοντος μηνός. Προηγουμένως, την Τετάρτη του Πάσχα, θα γίνει η β’ ανάγνωση του νομοσχεδίου στην αρμόδια κοινοβουλευτική επιτροπή….\nΑναρτήθηκε από sakis Ετικέτες ΡΥΘΜΙΣΕΙΣ, ΡΥΘΜΙΣΗΣ ΛΗΞΙΠΡΟΘΕΣΜΩΝ ΑΣΦΑΛΙΣΤΙΚΩΝ ΕΙΣΦΟΡΩΝ, Ταξί


Ο Ρότζερ Γουότερς έσπασε ξανά τον Τοίχο - Clevernews\n«Γεια σου Αθήνα! Καλωσόρισες. Είμαι πολύ χαρούμενος που βρίσκομαι εδώ. Ευχαριστώ. Πρώτα θα ήθελα να ευχαριστήσω τα παιδιά από τη χορωδία με ένα χειροκρότημα. Ησασταν φοβεροί. Θα ήθελα να αφιερώσω αυτή την συναυλία στον Ζαν ντε Μενέζες (ο Βραζιλιάνος που σκοτώθηκε από πυρά βρετανών αστυνομικών στο Μετρό του Λονδίνου). Και σε όλα τα άλλα θύματα της κρατικής τρομοκρατίας σε όλον τον κόσμο. Θα σας θυμόμαστε.»\nΜε αυτά τα λόγια και μιλώντας ελληνικά, ο βρετανός μουσικός Ρότζερ Γουότερς, ο μπασίστας και ηγέτης των Pink Floyd, καλωσόρισε το κοινό της συναυλίας που έδωσε το βράδυ της Τετάρτης 31 Ιουλίου στο ΟΑΚΑ. Και φυσικά αποθεώθηκε από τους 40.000 περίπου ανθρώπους που είχαν πάει για να παρακολουθήσουν το The Wall καθιστοί ή όρθιοι. Το στάδιο δεν ήταν εντελώς γεμάτο αλλά ελάχιστοι θα πρέπει να μην έμειναν ικανοποιημένοι από το θέαμα.\nΕνα θέαμα που είχε παρουσιαστεί και στο παρελθόν σε διαφορετικό χώρο, το κλειστό στάδιο Ειρήνης και Φιλίας. Αυτή την φορά οι προδιαγραφές διέφεραν, το θέαμα «απλωνόταν» καθότι ο χώρος πολύ μεγαλύτερος. Ο ήχος ήταν τετραφωνικός το θέαμα ξεπερνούσε κάθε τι που έχει σχέση με το 3D και είναι αδύνατον να περιγραφεί με λόγια το τι έγινε στις 21.45 ακριβώς όταν για πρώτη φορά ο Γουότερς έλεγε τους θρυλικούς στίχους «We don’t need no education». Εφηβοι χοροπηδούσαν με πάθος κοντά στην σκηνή και στα καθίσματα. Και εκείνος, με τα σκούρα γυαλιά, το κατάμαυρο ντύσιμο και τα λευκά αθλητικά παπούτσια, αγέρωχος στα 70 του, να χαρίζει γοητευτικά χαμόγελα με σταυρωμένα τα χέρια.\nΠάνω στον τοίχο μήκους 140 περίπου μέτρων ,μεγάλο μέρος του οποίου …κτιζόταν κατά την διάρκεια του σόου, χιλιάδες εικόνες άφησαν τα ίχνη τους. Εικόνες βίαιες αλλά και τρυφερές, βάρβαρες μα και συναισθηματικές. Εικόνες ανθρώπων που έχασαν την ζωή τους σε τραγικές συνθήκες (ένας από αυτούς και ο πατέρας του Γουότερς που σκοτώθηκε το 1944 στον Β’ Παγκόσμιο Πόλεμο) αλλά και εικόνες παιδιών που συναντούσαν τους πατεράδες τους ενώ επέστρεφαν από τον πόλεμο.\nΤην ώρα που τεράστια ομοιώματα τεράτων-δασκάλων ίπταντο στον αέρα, η οθόνη γέμιζε από εφιαλτικά καρτούν που απεικόνιζαν φυτά-τέρατα να κάνουν σεξ, τη φράση «Είμαι ο Σπάρτακος» γραμμένη σε όλες τις γλώσσες του κόσμου αλλά και ένα βίντεο από μια πολύ παλαιότερη παρουσίαση του The Wall στο Earl’s Court του Λονδίνου το 1979. Ηταν τόσο συγκινητικό να παρακολουθείς τον Ρότζερ Γουότερς να τραγουδά σήμερα το «Mother» με δεύτερη φωνή εκείνη του ιδίου αλλά νεότερου στο βίντεο.\nGoodbye blue sky… Αντίο μπλε ουρανέ. Η οθόνη γέμισε από αεροπλάνα που έριχναν βόμβες. Βόμβες που είχαν το σχήμα σταυρών, το σήμα της Schell, το σήμα της Mercedes ή των Mc Donalds. Δεν έλειψε ακόμα και η προκλητική φράση «ΝΑ ΓΑΜ… Η ΚΥΒΕΡΝΗΣΗ», η οποία όπως ήταν φυσικό αποθεώθηκε από τον κόσμο. Και όλα αυτά στο πρώτο μόλις μέρος, πριν από το διάλειμμα των 25 λεπτών.\nΤο δεύτερο μέρος άρχισε με το Hey you ένα από τα ομορφότερα κομμάτια του άλμπουμ και κορυφώθηκε όταν ο Γουότερς με ένα αυτόματο στα χέρια άρχισε να «πυροβολεί» προς το κοινό. «Υπάρχουν παρανοϊκοί στο στάδιο αυτό; Αυτό είναι για σας». Και να το Run like hell που θα έδινε λίγο αργότερα τη θέση του στο Trial και ένα ακόμη κινούμενο σχέδιο με τον δικαστή.\nΕκτός από προφητικό έργο, γεμάτο πολιτικές και κοινωνικές αναφορές, το The Wall που κυκλοφόρησε το 1979, είναι επίσης ένα σπουδαίο, χωρίς ρυτίδες μουσικό έργο, το οποίο σήμερα, ακούγεται λες και ο χρόνος δεν το έχει αγγίξει καθόλου. Αυτό απέδειξε η συναυλία της Τετάρτης 31 Ιουλίου στο ΟΑΚΑ η οποία θα μείνει χαραγμένη για πάντα στο μυαλό όσων την παρακολούθησαν.\nZAZ στο θέατρο Λυκαβηττού στις 3 Σεπτεμβρίου


Μπαράζ ληστειών στο Λεκανοπέδιο | Ελλάδα - Ειδήσεις NewsIt.gr\nΤελευταία ενημέρωση: 06.03.2010 | 10:43\nΠρώτη δημοσίευση: 06.03.2010 | 10:43 Μπαράζ ληστειών το βράδυ της Παρασκευής στο Λεκανοπέδιο.\nΣτο Κερατσίνι, δύο άγνωστοι μπήκαν σε κατάστημα κινητής τηλεφωνίας στην οδό Πλάτωνος 84 και αφού πυροβόλησαν στον άερα ακινητοποίησαν τον υπάλληλο. Στη συνέχεια τον χτύπησαν στο κεφάλι με τη λαβή του όπλου και του αφαίρεσαν 2.000 ευρώ, δύο κινητά τηλέφωνα και εισιτήρια αστικών συγκοινωνιών αξίας 400 ευρώ. Οι δράστες διέφυγαν και αναζητούνται. Στη Ραφήνα, άγνωστος μπήκε σε πρατήριο της BP και με την απειλή όπλου ακινητοποίησε τον υπάλληλο και αφαίρεσε από το ταμείο 1.500 ευρώ. Ο δράστης διέφυγε και αναζητείται.\nΣτη Μεταμόρφωση, άγνωστος μπήκε σε σούπερ μάρκετ “Βερόπουλος” στην οδό Δ. Σολωμού 56 και με την απειλή όπλου ακινητοποίησε τους υπαλλήλους και άρπαξε 500 ευρώ από το ταμείο. Διέφυγε επίσης και αναζητείται. Στη Ραφήνα, άγνωστος μπήκε σε αρτοποιείο και με την απειλή όπλου, ακινητοποίησε υπάλληλο και αφαίρεσε άγνωστο μέχρι στιγμής χρηματικό ποσό. Ο δράστης αναζητείται.\nΠιστόλι 22 χιλιοστών και ένα κινητό τηλέφωνο βρέθηκε σε κάδο απορριμμάτων στη συμβολή των οδών Κωνσταντινουπόλεως και Κονίτσης στον Κολωνό. Μαζί με αυτά βρέθηκε και μία ατζέντα, του άγνωστου δράστη, ο οποίος αναζητείται. Κάντε μας follow στο twitter


Ρονάλντο: «Δεν πάω στη Σίτι»! | Onsports.gr\nhome ΠοδόσφαιροΕυρώπηΙσπανίαΡονάλντο: «Δεν πάω στη Σίτι»! Κοινοποιήστε\nΡονάλντο: «Δεν πάω στη Σίτι»!\tΣυντάκτης: Δημήτρης Δρίζος\nΔημοσίευση: Τρίτη, 14 Ιουνίου 2011 07.32\nΟ Κριστιάνο Ρονάλντο «έριξε»… χυλόπιτα στην Μάντσεστερ Σίτι τονίζοντας πως θα παραμείνει στην Ρεάλ Μαδρίτης!\t«Δεν είναι και άσχημα έτσι; Πρέπει να το σκεφτούμε καλά. Σοβαρά τώρα. Όχι, δεν πάω στην Σίτι. Τα χρήματα δεν είναι το παν για εμένα», δήλωσε αρχικά αστειευόμενος ο Πορτογάλος σούπερ σταρ της Ρεάλ Μαδρίτης όταν ρωτήθηκε για την φημολογούμενη πρόταση της Μάντσεστερ Σίτι, η οποία αγγίζει τα 150 εκατομμύρια ευρώ! «Αν ήθελα χρήματα θα μπορούσα να έπαιρνα τα διπλάσια. Εάν ήταν για τα λεφτά θα είχε ήδη φύγει. Το πιο σημαντικό από όλα είναι η συμπεριφορά των ανθρώπων που με κάνουν να αισθάνομαι ευτυχισμένος στην Μαδρίτη», κατέληξε ο Ρονάλντο.\tΚατηγορία: Ισπανία


Πως η Google «έχασε» δύο μεγάλα projects: Τα φορτηγά χωρίς οδηγό και το Pokemon Go | It's Possible\nαρχικηΕΠΙΧΕΙΡΗΜΑΤΙΚΟΤΗΤΑΠως η Google «έχασε» δύο μεγάλα projects: Τα φορτηγά χωρίς οδηγό και το Pokemon Go\n28 Οκτωβρίου 2016\t00 Τι κοινό μπορεί να έχουν τα φορτηγά χωρίς οδηγό που λάνσαρε πριν λίγες ημέρες η εταιρία Otto (ιδιοκτησίας Uber) και το mobile game Pokemon Go; Με μια πρώτη πρώτη ματιά, φαίνεται ότι μιλάμε για δύο εντελώς διαφορετικά προϊόντα. Και όντως έτσι είναι.\nΩστόσο, έχουν ένα κοινό σημείο: Και τα δύο έχουν κάνει… το πέρασμα τους από τα γραφεία της Google. Με τον έναν ή τον άλλο τρόπο. H Niantic -που έχει ως CEO τον John Hanke (φωτο)- ξεκίνησε την πορεία της, ως κομμάτι της Google. Αλλά η εταιρία αποχώρησε το περασμένο έτος, όταν ο τεχνολογικός κολοσσός αναδιοργανώθηκε, υπό την μητρική Alphabet. Η Google, εξακολουθεί να κατέχει ένα μέρος της Niantic. Είναι πάντως ξεκάθαρο ότι έχασε μια ευκαιρία, καθώς θα μπορούσε να ελέγχει το 100% της εταιρίας που βρίσκεται πίσω από το πιο δημοφιλές mobile game που έχουμε δει μέχρι σήμερα.\nΑπό την μεριά της, η Otto δεν «γεννήθηκε» σαν επιχείρηση εντός των τειχών της Google. Όμως όλοι οι ιδρυτές της καινοτόμου εταιρίας, είχαν εργαστεί στο παρελθόν στην Google, όπως σημειώνει το Recode.net. Είναι μάλιστα χαρακτηριστικό, ότι ένας από τους ιδρυτές, ο Anthony Levandowski, είναι ο άνθρωπος που δημιούργησε το πρόγραμμα της αμερικανικής εταιρίας, που αφορά τα αυτοκίνητα χωρίς οδηγό που διαθέτει.\nΗ Google πάντως δείχνει να αντιμετωπίζει σχετικά ψύχραιμα όλο αυτό το φαινόμενο. Και τι άλλο να πει τώρα; Ότι έγινε- έγινε, θα σχολιάσει βέβαια κάποιος.\nΈνας αναλυτής, ρώτησε τον CEO της εταιρίας, Sundar Pichai, για ποιον λόγο βλέπουμε αρκετά στελέχη της Google να αποχωρούν και να καταγράφουν τα επιχειρηματικά success stories τους εκτός της εταιρίας. Συγκεκριμένη απάντηση δεν έδωσε. Αρκέστηκε στο να πει ότι η Alphabet, αυτή τη στιγμή διαχειρίζεται πάνω από 7 μεγάλα projects, τα οποία χρησιμοποιούν δισεκατομμύρια χρήστες. Ενώ σημείωσε ότι: «είναι χαρά μας να μεταδίδουμε μια κουλτούρα που εστιάζει στην καινοτομία. Και νομίζω είναι καλό, που μερικά από όλα αυτά τα καινοτόμα εγχειρήματα, πραγματοποιούνται έξω από την εταιρία μας».\nGoogleNianticottoεπιχειρηματικότητα ΔΙΑΒΑΣΤΕ ΕΠΙΣΗΣ\nΘυμάστε την παραλία που περνούν... ξυστά αεροπλάνα από πάνω; Σταματούν τα περάσματα των Boeing από εκεί\tΤο LG U θέλει να πλασαριστεί δυνατά στην αγορά των οκταμπύρηνων smartphones\tΔΕΝ ΥΠΑΡΧΟΥΝ ΣΧΟΛΙΑ\nΑφήστε ένα σχόλιο Ακύρωση απάντησης\tPlease enter an answer in digits:4 + five = TOP STORIES


Κραυγή απόγνωσης από 60χρονο που έχει να λάβει σύνταξη 1,5 χρόνο!\nΤελευταία ενημέρωση: 2012-10-21, 14:11:35\nΟ Γολγοθάς 60χρονου στο Βόλο με αναπηρική σύνταξη θυμίζει την εξαθλίωση χιλιάδων ακόμη αναπήρων\n«Δεν έχω ούτε τους ελάχιστους πόρους για το καθημερινό μου φαγητό. Αδυνατώ τους τελευταίους μήνες να αγοράσω ακόμη και τα απαραίτητα για την υγεία μου φάρμακα. Εάν ο,τιδήποτε συμβεί για τη ζωή μου, σας καθιστώ πλήρως υπεύθυνους...». Σε μια κόλλα χαρτί αποτύπωσε εν συντομία την τραγικότητα των τελευταίων 18 μηνών που διένυσε με μηδενικούς οικονομικούς πόρους, όταν έκλεισε ο πρώτος χρόνος της αναπηρικής του σύνταξης.\nΚατέθεσε την κόλα με την υπογραφή του φαρδιά - πλατιά στη διεύθυνση του ΙΚΑ Βόλου. Ζήτησε και αριθμό πρωτοκόλλου, ώστε ως επίσημο έγγραφο να καταχωρηθεί στο αρχείο τους και να μην τοποθετηθεί με την αναχώρησή του σε καλάθι αχρήστων. Εκεί, όπου αισθάνεται ότι έχουν πετάξει την ίδια του τη ζωή...\nΗταν η πολλοστή φορά, ήταν αδύνατο να θυμηθεί ποια, που επισκέπτονταν το ΙΚΑ με την ελπίδα ότι θα τερματίσει η κοροϊδία σε βάρος του για την ημερομηνία εξέτασης από τη Δευτεροβάθμια Υγειονομική Επιτροπή, από τη γνωμάτευση της οποίας κρέμεται η σύνταξή του.\nΣοβαρός λόγος υγείας τον οδήγησε πρόωρα εκτός εργασίας και το μοναδικό του έσοδο μετά την ανάρρωσή του αποτελούσε η σύνταξη που έλαβε, με τις επιτροπές να κρίνουν αναπηρία σε ποσοστό 80%. Ενας χρόνος, όμως, κύλησε με σύνταξη. Η τελευταία ημερομηνία στο βιβλιάριο του τραπεζικού λογαριασμού, μέσω του οποίου κατατίθετο η σύνταξη των 550 ευρώ, ήταν στις 14 Απριλίου 2011. Έκτοτε βρέθηκε στο απόλυτο κενό.\nΟ 60χρονος Θ.Β. έμεινε τον τελευταίο ενάμισι χρόνο χωρίς να έχει στον ήλιο μοίρα. Το υπηρεσιακό έγγραφο για την παραπομπή του στη Δευτεροβάθμια Υγειονομική Επιτροπή συντάχθηκε με ημερομηνία 22/11/2011. Μία από τις ημερομηνίες που έλαβε για να περάσει από την Επιτροπή ήταν για τα μέσα του περασμένου καλοκαιριού, στις 19/6/2012. Ούτε το καλοκαίρι, όμως, συνάντησε τα μέλη της Επιτροπής, ούτε και τους μήνες που ακολούθησαν.\n«Ενάμισι χρόνο χωρίς ούτε ένα ευρώ. Ποιος από αυτούς τους κυρίους θα μπορούσε να ζήσει; Πόσο ακόμη θα ζητώ από την αδερφή μου ένα πιάτο φαγητό; Πώς να μπορέσω να αγοράσω τα φάρμακά μου, με 120 ευρώ το μήνα, απαραίτητα για να ζήσω;», βομβάρδισε με ερωτήσεις που δεν μπορούν να απαντηθούν ο 60χρονος.\nΕίναι αυτό ζωή;\nΕυτυχώς, λέει, που η σπιτονοικοκυρά της γκαρσονιέρας που νοικιάζει έχει ψυχή και κατανοεί τα σοβαρά οικονομικά προβλήματα, με τα οποία βρίσκεται αντιμέτωπος. Νερό και ρεύμα δεν θέλει ούτε να συζητήσει πώς καταφέρνει να εξασφαλίζει τα χρήματα, στο παρά πέντε πριν τη διακοπή κάθε φορά.\nΌσο για τα τσιγάρα του, ας είναι καλά ορισμένα φιλαράκια του, όπως λέει. «Ε, αυτό δεν είναι ζωή. Και σε ποιον χρωστάμε, για να μας μεταχειρίζονται με αυτό τον τρόπο;», αναρωτιέται και οι φράσεις που χρησιμοποιεί για «αυτούς τους κυρίους» της Επιτροπής - φάντασμα είναι ιδιαίτερα σκληρές.\nΕνας τρόπος να βγάλει από μέσα του την οργή που νιώθει, να πάρει το «αίμα του πίσω» για την κατάντια, στην οποία τον έχουν σπρώξει με την αδράνεια και την αδιαφορία τους για τη ζωή του, για τις ζωές χιλιάδων άλλων, στην ίδια κατάσταση με τη δική του.\nΠλήθος πανομοιότυπων ανθρώπινων δραμάτων αναμένεται να ξεδιπλώσουν μεθαύριο Τρίτη, στη συγκέντρωση διαμαρτυρίας που έχει προγραμματιστεί, στις 11 το πρωί, έξω από το Κέντρο Πιστοποίησης Αναπηρίας (ΚΕΠΑ) Βόλου, το οποίο στεγάζεται στο κτήριο του ΙΚΑ, στην οδό Θρακών.\nΆνθρωποι και οικογένειες σε ομηρία, σε απόγνωση, σε οικονομική και ψυχολογική εξάντληση. Η Περιφερειακή Ομοσπονδία ΑμεΑ Θεσσαλίας καλεί όλους τους φορείς μέλη της και κάθε άτομο με αναπηρία και γονέα και κηδεμόνα αυτών να συμμετάσχουν στη συγκέντρωση διαμαρτυρίας που διοργανώνει η Εθνική Συνομοσπονδία Ατόμων με Αναπηρία μπροστά στα Κέντρα Πιστοποίησης Αναπηρίας - ΚΕ.Π.Α. με βασικό αίτημα «τη λήξη της ομηρίας των ατόμων με αναπηρία και των οικογενειών τους στις λίστες αναμονής των ΚΕ.Π.Α.».\nΤα άτομα με αναπηρία της Θεσσαλίας και οι οικογένειές τους απαιτούν εδώ και τώρα την απλοποίηση και επίσπευση των διαδικασιών, ώστε να μειωθεί ο χρόνος αναμονής στις λίστες των προς εξέταση ατόμων από τις επιτροπές του ΚΕ.Π.Α. και αντίστοιχα να μειωθεί ο χρόνος έκδοσης της απόφασης του Ποσοστού Αναπηρίας από το ΚΕ.Π.Α.\nΗ Ομοσπονδία τονίζει ότι αυτή τη στιγμή, πάνω από 60.000 άτομα με αναπηρία και αντίστοιχα οι οικογένειές τους είναι εγκλωβισμένοι στους δαιδαλώδεις μηχανισμούς και τις χρονοβόρες διαδικασίες των ΚΕΠΑ σε όλη την χώρα.\nΑνάλογη ανακοίνωση κάλεσμα για την κινητοποίηση της Τρίτης εκδόθηκε και από το Σωματείου Ατόμων με Αναπηρία Όρασης Νομού Μαγνησίας «Μάγνητες Τυφλοί».\nΤα ΚΕΠΑ δημιουργήθηκαν με τον Νόμο 3863/2010 για να υπάρξει απόλυτη διαφάνεια στη διαδικασία πιστοποίησης της αναπηρίας και να υπάρχει συντονισμός και καθορισμός των επιτροπών κεντρικά.\nΌμως σε αντίθεση με ότι ήθελε να επιτύχει η ρύθμιση, δημιουργήθηκαν πολύ μεγάλα προβλήματα στη διαδικασία πιστοποίησης της αναπηρίας, ιδιαίτερα στους χρόνους σύγκλησης των επιτροπών.\nΑνάπηροι περιμένουν να περάσουν επιτροπή 5, 7 και 10 μήνες χωρίς να είναι σίγουρος ο χρόνος καθορισμού της επιτροπής. Τα αποτελέσματα δραματικά για την επιβίωσή τους, καθώς ασθενείς που πρέπει να περάσουν για πρώτη φορά από την περιμένουν πολλούς μήνες, ενώ για ανάπηρους που περιμένουν να περάσουν δεύτερη ή τρίτη φορά, διακόπτεται για πολλούς μήνες η καταβολή της σύνταξης τους. Πλέον, μόνο ως σύγχρονος Καιάδας των αναπήρων μπορούν να χαρακτηριστούν...


Ouija | Ouija Πίνακας Πνευμάτων - popcorn.gr\nΣύνολο: 2.2/5 (68 ψήφοι)\nΣτο αποκρυφιστικό αυτό μεταφυσικό θρίλερ, παραγωγής Μάικλ Μπέι, που σκηνοθετεί ο Στάιλς Γουάιτ (σεναριογράφος των ταινιών Possession, Knowing) ένα σκοτεινό πνεύμα θα πείσει τη νεανική παρέα ότι ο Πίνακας Ouija δεν είναι απλά ένα παιχνίδι, αλλά μια πύλη εισόδου σε μακάβρια μυστικά!\nΣκηνοθέτες: Stiles White\nλυπηθείτε το χρόνο σας\nΜερικά λεπτά και ελάχιστα πλάνα αρκούν, ώστε να καταλάβεις το πόσο άθλιο και αδιάφορο είναι.. Ερμηνείες, σκηνοθεσία, σενάριο..η ταινία μπάζει από παντού, δυστυχώς. Αυτό που φαίνεται να μπάζει περισσότερο όμως είναι η σκηνοθεσία. Εντάξει στις χαζές ερμηνείες σε τέτοια θριλεράκια είμαστε συνηθισμένοι, αλλά η σκηνοθεσία "πρέπει" να είναι ..ανώτερη να το πω? Τουλάχιστον να προσπαθήσει έστω και στο ελάχιστο να τηρήσει τον χαρακτηρισμό "Θρίλερ"...Καμία απολύτως προσπάθεια από πλευράς σκηνοθεσίας αλλά και σεναρίου. Γεμάτο κλισέ, κανένα ίχνος ανατροπής και πρωτότυπης ή έστω ενδιαφέρουσας, κατάληξης. S.O.S Λυπηθείτε το χρόνο σας\nΝόμιζες αγαπητέ αναγνώστη ότι το Annabelle θα κέρδιζε με ευκολία τον τίτλο της χειρότερης ταινίας τρόμου για το 2014; Έχασες! Κι εσύ κι εγώ μαζί σου! Ήρθε η Hasbro με το Ouija της να σαρώσει τα πάντα! Tranformers, Ναυμαχία και τώρα άλλο ένα επιτραπέζιο (και) της Hasbro που "χτυπά" στη μεγάλη οθόνη. Τι χτυπά δηλαδή... Τη δέρνει αλύπητα... Κάκιστη ταινία (που θα ήθελε να είναι) τρόμου, με σκηνοθεσία, σενάριο και ερμηνείες να βρίσκονται αρκετά κάτω από τη βάση. Ο τρόμος για τη νέα γενιά έχει τη μορφή των jump scares και τίποτα άλλο. Καμία εμβάθυνση, καμία ατμόσφαιρα παρά μόνο απότομα ηχητικά και μουσικά εφέ, μορφές που κινούνται στην πλάτη των πρωταγωνιστών και κλισέ, κλισέ, κλισέ, κλισέ και για αλλαγή πάρτε κι ένα ωραιότατο, με έντονη γραφή αλα γαλλικά, cliché. Περισσότερο ενδιαφέρον έχει να ασχοληθείς με την ιστορία του πίνακα Ouija, παρά να παρακολουθήσεις το φιλμ. Η πρώτη εμφάνιση παρόμοιου πίνακα μας πάει πίσω στο 1100 μ.Χ. στην Κίνα, αργότερα στην Ελλάδα, τη Ρώμη και πολύ πιο μετά υπάρχουν αναφορές και στη Δύση, όπου ο πίνακας παίρνει τη μορφή που βλέπουμε και στο φιλμ. Ρίξτε μια ματιά στη Wikipedia αν θέλετε. Τη ματιά σας πάντως δεν αξίζει το φιλμ Ouija. Δε θα σας τρομάξει, τουλάχιστον όχι ουσιαστικά, θα απορήσετε με το πρόχειρο σενάριο και θα κλαίτε τα κλεφτά σας. Το σίγουρο είναι ότι δε γλιτώνουμε εύκολα από παρόμοια φιλμ σαν το Ouija και το Annabelle, jump scares films, καθώς με ελάχιστο μπάτζετ καταφέρουν να γεμίσουν τις αίθουσες και φαίνεται το κοινό να τα προτιμά. Το Ouija με μπάτζετ 5.000.000$ έκανε άνοιγμα 20.000.000$, παρά μάλιστα τις πολύ κακές κριτικές που είχε ήδη δεχτεί! Αυτά για το Ouija... Next, please...http://des-kai-pes.blogspot.gr/\nΚαι κάτι άλλο σχετικά με το Ouija... Όταν κάνεις μια ταινία τρόμου με άτομα που προσπαθούν να ξεφύγουν από ένα φάντασμα, ένα τέρας ή ένα σχιζοφρενή δολοφόνο, προσπάθησε να μας κάνεις αυτά τα άτομα συμπαθή και να μην τα παρουσιάζεις ηλίθια, ανεγκέφαλα και χωρίς προσωπικότητα, γιατί έτσι δε δινουμε δεκάρα για το αν θα ξεφύγουν ή όχι. Ίσα- ίσα, παρακαλάμε να εξαφανιστούν με συνοπτικές διαδικασίες.\nTsagkarhs Giannhs πριν από πάνω από 6 χρόνια\nre paidia pws mporw na thn dw eimai kainourgios se ayto to site\nΔε μπορείς Γιάννη. Εδώ μόνο σχολιάζεις και γράφεις κριτικές.\nΓράψε μια κριτική για το Ouija Πίνακας Πνευμάτων (2014)\nΔεν την λες και ασχημη...βλεπεται αν και δεν ειναι κατι το πρωτοτυπο.\nΠολυ μετρια ταινια,οχι χειροτερο απο το annabelle παντως.


ΠΑΝΕΠΙΣΤΗΜΙΟ ΘΕΣΣΑΛΙΑΣ ΠΡΟΓΡΑΜΜΑ ΠΑΚΕ-2. ΥΠΕΥΘΥΝΟΣ ΔΙΔΑΣΚΩΝ Τασιός Αθανάσιος. Σχολικός Σύμβουλος. Τίτλος Εργασίας - PDF\nDownload "ΠΑΝΕΠΙΣΤΗΜΙΟ ΘΕΣΣΑΛΙΑΣ ΠΡΟΓΡΑΜΜΑ ΠΑΚΕ-2. ΥΠΕΥΘΥΝΟΣ ΔΙΔΑΣΚΩΝ Τασιός Αθανάσιος. Σχολικός Σύμβουλος. Τίτλος Εργασίας"\n1 ΠΑΝΕΠΙΣΤΗΜΙΟ ΘΕΣΣΑΛΙΑΣ ΠΡΟΓΡΑΜΜΑ ΠΑΚΕ-2 ΥΠΕΥΘΥΝΟΣ ΔΙΔΑΣΚΩΝ Τασιός Αθανάσιος Σχολικός Σύμβουλος Τίτλος Εργασίας Διδακτικό σενάριο με το λογισμικό «ΜΥΘΟΧΩΡΑ» με τίτλο «Οι Δώδεκα Θεοί του Ολύμπου» Του Πουλαράκη Ιωάννη Δασκάλου - Επιμορφούμενου Βόλος : Οκτώβριος 2008\n2 Εκπαιδευτικό Σενάριο 1 Ταυτότητα Τίτλος: «Οι Δώδεκα Θεοί του Ολύμπου» Κοινό: Μαθητές/τριες Γ τάξης Γνωστικά αντικείμενα: Ιστορία, Γλώσσα, Πληροφορική, Μελέτη. Σύνδεση με το Αναλυτικό Πρόγραμμα: Ιστορία Γ Τάξης Από τη Μυθολογία στην Ιστορία Ενότητα 1 : «Η Δημιουργία του Κόσμου» - Κεφάλαια 2: «Οι θεοί του Ολύμπου» & 3: «Οι θεές του Ολύμπου» Λογισμικό: «Περιπέτειες στη Μυθοχώρα» Κεντρικός χάρτης Μυθοχώρας Περίληψη και Σκεπτικό Η ιδέα δόθηκε με αφορμή τη διδασκαλία των δύο παραπάνω μαθημάτων που υπάρχουν στο βιβλίο του μαθητή, για τους δώδεκα θεούς του Ολύμπου, μέσα από τις δυνατότητες που προσφέρουν οι υπολογιστικές και δικτυακές τεχνολογίες. Στο σενάριο αυτό οι μαθητές και οι μαθήτριες καλούνται να χρησιμοποιήσουν το παραπάνω λογισμικό, ώστε να βρουν ότι πληροφορίες χρειάζονται για να μάθουν για τους θεούς. Στη συνέχεια θα παρουσιάσουν, θα συζητήσουν και θα αναλύσουν τα αποτελέσματα της έρευνας, χρησιμοποιώντας τους τρόπους οργάνωσης του λογισμικού «Περιπέτειες στη Μυθοχώρα» (κάνοντας ασκήσεις και παίζοντας παιχνίδια). Στην ουσία θα δημιουργήσουν μόνοι τους ένα μάθημα για τους δώδεκα θεούς και τα χαρακτηριστικά τους, εργαζόμενοι ομαδικά, με τη βοήθεια του λογισμικού και θα παρουσιάσουν την εργασία τους συνθετικά, κάτι που μπορεί να γίνει μόνο με τις δυνατότητες που μας προσφέρουν οι υπολογιστικές τεχνολογίες. Γνωστικό αντικείμενο Οι μαθητές/μαθήτριες θα πάρουν μέσα από τις περιπέτειες, πληροφορίες για τους θεούς, τις ιδιότητες που τους απέδιδαν οι άνθρωποι, θα συζητήσουν για τους μύθους με τους οποίους εξηγούσαν γεγονότα και όλα αυτά θα τα συνθέσουν και θα δημιουργήσουν το δικό τους γραπτό κείμενο για τους θεούς.\n3 Εμπλεκόμενοι σε μια σειρά δραστηριότητες που εντάσσονται στο εκπαιδευτικό σενάριο θα έχουν τη δυνατότητα: Να αποκτήσουν δεξιότητες διαχείρισης και αξιοποίησης πληροφοριών. Να συσχετίσουν, να αναλύσουν, να συνθέσουν τις πληροφορίες-δεδομένα, να εξάγουν συμπεράσματα και να τα ερμηνεύσουν. Να αξιοποιήσουν τις υπάρχουσες διαισθήσεις τους και να διαμορφώσουν στρατηγικές για την αντιμετώπιση και επίλυση προβλημάτων. Να αναπτύξουν δεξιότητες επικοινωνίας. Να συνεργαστούν μεταξύ τους για την επίτευξη κοινού στόχου αναπτύσσοντας προσωπική και συλλογική ευθύνη ως μέλη μιας ομάδας. Να καλλιεργήσουν δεξιότητες έκφρασης (προφορικού και γραπτού λόγου). Παιδαγωγική Στήριξη Οι στόχοι που επιδιώκονται σε όλα τα μαθήματα της Ιστορίας της Γ τάξης Οι μαθητές: Να γνωρίσουν και να απολαύσουν το σχετικό μύθο. Να αποκτήσουν εκφραστικό θάρρος και να καλλιεργήσουν τη δεξιότητα της αφήγησης. Να μυηθούν και να ασκηθούν σταδιακά στην επεξεργασία και αξιοποίηση των γραπτών και εικαστικών πηγών. Να εξοικειωθούν με τη διαχείριση πληροφοριών Να συσχετίσουν γεγονότα που αναφέρονται στο μύθο με παρόμοια γεγονότα που συνάντησαν σε προηγούμενα κεφάλαια και άλλα μαθήματα και με παρόμοια γεγονότα της σημερινής εποχής, και να διατυπώνουν δυνητικές γενικεύσεις: ενδοκλαδικές και διακλαδικές. Να αναπτύξουν ενδιαφέρον για την ελληνική μυθολογία και τις επιβιώσεις της στην τέχνη, τη γλώσσα και τη λογοτεχνία. Να ασκηθούν στη διαθεματική προσέγγιση της γνώσης. Ειδικότερα στις ενότητες αυτές οι στόχοι είναι: Να γνωρίσουν τους θεούς του Ολύμπου και τις ιδιότητες που τους απέδιδαν οι άνθρωποι. Να επισημάνουν τα ανθρωπομορφικά χαρακτηριστικά των θεών. Να γνωρίσουν μύθους με τους οποίους οι αρχαίοι εξηγούσαν γεγονότα ή φαινόμενα της καθημερινής ζωής. Να αντιληφθούν την ανάγκη του ανθρώπου να λατρεύει και να τιμά τους θεούς του. Να γνωρίσουν το μύθο για την ονομασία της ευρωπαϊκής ηπείρου και να κατανοήσουν τη σημασία του. Αξιοποίηση των νέων τεχνολογιών Η χρήση των Νέων Τεχνολογιών στο μάθημα της Ιστορίας αποδεικνύεται ιδιαίτερα ενδιαφέρουσα, γιατί ο Η/Υ παρέχει ευκολία πρόσβασης σε ιστορικές πηγές (κείμενα, εικόνες, ήχους). Έτσι οι μαθητές μπορούν να προσεγγίζουν το ιστορικό υλικό, να διατυπώνουν υποθέσεις, να θέτουν ιστορικά ερωτήματα και να καταγράφουν τις απόψεις τους. Ο τρόπος αυτός κεντρίζει το ενδιαφέρον των μαθητών και προάγει την κριτική σκέψη τους, αφού τους εμπλέκει σε αυθεντικές\n4 διαδικασίες έρευνας. Κατάλληλα σχεδιασμένες δραστηριότητες μπορούν να βοηθήσουν τους μαθητές να αναπτύξουν ιστορικές δεξιότητες. Για παράδειγμα, οι μαθητές μπορούν να εξοικειωθούν με την παρατήρηση εικόνων και την αποκωδικοποίηση οπτικών μηνυμάτων, να διερευνήσουν, να ταξινομήσουν και να αξιολογήσουν ιστορικές αρχαιολογικές πληροφορίες, στηριζόμενοι σε κειμενικό και οπτικοακουστικό υλικό. Με παιγνιώδεις τρόπους (π.χ. ανασύνθεση εικόνων-pazzl) οι μαθητές έρχονται σε επαφή με τις πηγές της ιστορίας και συνειδητοποιούν την αξία των αρχαιολογικών ευρημάτων. Έτσι, καταλαβαίνουν ότι η ιστορία δεν είναι μόνο οι αρχηγοί και οι στρατοί, αλλά και κάθε λεπτομέρεια που αποτελεί την πνευματική και υλική ζωή των λαών. Οι εργασίες των μαθητών πρέπει να στηρίζονται στην αρχή της ενεργητικής μάθησης και της «ανακάλυψης» της γνώσης από τους ίδιους. Με αυτό τον τρόπο κεντρίζεται το ενδιαφέρον τους, εξασφαλίζεται η ταχύτερη γνώση και η ανάπτυξη της δημιουργικότητάς τους, μέσα από την ικανοποίηση ταυτόχρονα μαθησιακών και ψυχαγωγικών στόχων. Ο διδάσκων οφείλει να επιλέγει τις κατάλληλες διδακτικές δραστηριότητες, ώστε η χρήση των Νέων Τεχνολογιών να κάνει τη διδασκαλία επωφελή για τους μαθητές και ενδιαφέρουσα για τον ίδιο. Θεωρίες μάθησης στο λογισμικό Οι δύο θεωρίες που συναντάμε στο λογισμικό είναι ο συμπεριφορισμός και ο εποικοδομητισμός. Σύμφωνα με το συμπεριφορισμό, η μάθηση είναι ζήτημα δημιουργίας συνδέσεων μεταξύ των ερεθισμάτων και των αντιδράσεων, ενώ για να αντιληφθούμε την πολυπλοκότητα των συμπεριφορών πρέπει να τις κατατμήσουμε σε στοιχειώδεις μονάδες. Ο συμπεριφορισμός έδρασε καταλυτικά στο σχεδιασμό αναλυτικών προγραμμάτων και του αντίστοιχου εκπαιδευτικού υλικού. Επίσης εφαρμόζεται στην προγραμματισμένη διδασκαλία και στο σχεδιασμό διδακτικών περιβαλλόντων με υπολογιστή. Βασικοί εκπρόσωποί του είναι ο Pavlov, ο Watson και ο Skinner. Από την άλλη πλευρά, ο εποικοδομητισμός βασίζεται στο ότι η μάθηση δεν αποκτιέται, ούτε μεταβιβάζεται, αλλά κατασκευάζεται μόνο με τη γνωστική συμμετοχή των ίδιων των υποκειμένων μάθησης. Πιο αναλυτικά η μάθηση είναι μια ενεργός διαδικασία δόμησης και μετασχηματισμού των προσωπικών γνωστικών σχημάτων σκέψης τα οποία έχουν προσαρμοστικό χαρακτήρα. Ιδρυτής αυτής της θεωρίας μάθησης είναι ο Piaget. Όσον αφορά το λογισμικό, η θεωρία του συμπεριφορισμού εντοπίζεται σε πολλά σημεία. Αναλυτικότερα οι δραστηριότητες που αντιστοιχούν σε κάθε ενότητα του λογισμικού απαιτούν την ενεργό συμμετοχή του παιδιού και μάλιστα γίνεται άμεση επαλήθευση των απαντήσεων, καθώς και ενίσχυση της σωστής απάντησης στην τιθεμένη ερώτηση εμφάνιση Πήγασου και υπόκρουση χειροκροτημάτων. Επίσης, οι πληροφορίες που διδάσκονται μέσα από το ταξίδι στη Μυθοχώρα είναι χωρισμένες σε σύντομες διδακτικές ενότητες για την καλύτερη εκμάθησή τους. Κατά την ανάγνωση της διδακτέας ύλης για τη μυθολογία, ο μαθητής χρειάζεται να συγκρατεί τα στοιχεία που παρέχονται, ώστε να απαιτήσει στις ανάλογες ερωτήσεις που ακολουθούν. Παρόλο που συναντάμε στο λογισμικό τα προαναφερθέντα στοιχεία του\n5 συμπεριφορισμού υπάρχουν και μερικές αρχές μάθησης του, που δεν λαμβάνονται υπόψη. Επειδή το λογισμικό προορίζεται για μεγάλο αριθμό παιδιών, δεν είναι δυνατό να προσαρμοστεί στο γνωστικό επίπεδο των μαθητών κάθε ηλικίας, με αποτέλεσμα να μην ανταποκρίνεται στον προσωπικό ρυθμό μάθησης του καθενός, καθιστώντας έτσι, μη εφαρμόσιμη την εξατομικευμένη διδασκαλία. «Στην περιπέτεια στη Μυθοχώρα» συναντάμε αρκετά σημεία και της εποικοδομητικής θεωρίας μάθησης. Ο τρόπος που είναι δομημένο το λογισμικό, οδηγεί στη μαθητοκεντρική εκπαίδευση της διδασκαλίας της μυθολογίας, περιορίζοντας το ρόλο του/της εκπαιδευτικού σε συντονιστικό. Οι μαθητές ήδη από την παιδική τους ηλικία (παιδικές ταινίες, βιβλία) έχουν στο μυαλό τους κάποιες ατομικές ιδέες σχετικά με τη μυθολογία. Καθώς διανύουν το λογισμικό κάποιες πληροφορίες που λαμβάνουν έρχονται σε γνωστική σύγκρουση με τις προϋπάρχουσες ιδέες, όμως αυτό παρατηρείται σε μικρό βαθμό. Εμφανής είναι και η διαθεματικότητα αφού μέσα από το ταξίδι ο συμμετέχων αποκτάει πέρα από μυθολογικές γνώσεις και γνώσεις που αφορούν ιστορικά γεγονότα (π.χ. Τρωϊκός πόλεμος), καλύτερη εκμάθηση της γλώσσας μέσω του λεξιλογίου, που παρατίθεται και των δραστηριοτήτων. Επιπλέον, μαθαίνει κάποια γεωγραφικά στοιχεία (π.χ. χάρτης μυθοχώρας, ταξίδι Θησέα από αρχαία Κρήτη σε Αθήνα). Κοινό στοιχείο του εποικοδομητισμού με το λογισμικό είναι ότι, επιτρέπει στον κάθε μαθητή να χειρίζεται αυτόνομα όσα του παρέχονται, να αυτοελέγχεται και να αυτοδιορθώνεται, ώστε να αναπτύξει την αυτοεκτίμησή του χωρίς τη διαρκή επέμβαση του διδάσκοντα. Υπάρχουν όμως και αρκετά στοιχεία του λογισμικού που αντιτίθεται στη θεωρία του εποικοδομητισμού. Ενώ, στον τελευταίο υπάρχει η άποψη ότι δεν υπάρχει μία «σωστή αναπαράσταση της γνώσης», στην περιπέτεια στη μυθοχώρα γίνεται συχνή χρήση επαλήθευσης των απαντήσεων. Επιπλέον, δεν προβλέπεται ευκρινώς ομαδοσυνεργατική μορφή εργασίας.. Σύμφωνα με τα παραπάνω, αντιλαμβανόμαστε ότι οι αρχές της θεωρίας του συμπεριφορισμού συναντώνται ευρύτερα κατά το ταξίδι μας στη μυθοχώρα, χωρίς αυτό όμως να σημαίνει ότι παρακάπτονται οι αρχές του εποικοδομητισμού που αναφέρθηκαν. Χρονισμός και Διάρκεια Το διδακτικό σενάριο μπορεί να διεξαχθεί σε δύο διδακτικές ώρες. Στην 1&1/2 διδακτική ώρα να γίνει συλλογή των πληροφοριών που μέσα από το λογισμικό και στη επόμενη ½ ώρα η συνθετική εργασία για τους δώδεκα θεούς. Οργάνωση της Τάξης Οι μαθητές/-τριες μπορούν να δουλέψουν με το λογισμικό είτε ατομικά, ακολουθώντας το δικό τους ρυθμό μάθησης και απολαμβάνοντας την ενίσχυση σε κάθε σωστή τους ενέργεια, είτε ομαδικά, ώστε τα παιδιά να ανταλλάσσουν απόψεις στην ομάδα τους και να οικοδομήσουν χωρίς μεγάλη βοήθεια από εμάς τη γνώση. Ενδείκνυται άρα η ομαδοσυνεργατική διδασκαλία, (Ματσαγγούρας 2002) η οποία περιστρέφεται ουσιαστικά γύρω από την αυτενέργεια των παιδιών, περιορίζοντας το ρόλο του δασκάλου σε συντονιστή και αρωγό στη διαδικασία της\n6 μάθησης. Έτσι, οι μαθητές δε θα έχουν παθητική στάση αντιθέτως θα επικοινωνούν, θα ανταλλάσσουν απόψεις και θα δραστηριοποιούνται αποφεύγοντας την αδράνεια, ώστε και το μάθημα να παρουσιάζει ενδιαφέρον και οι νέες πληροφορίες να αποθηκεύονται με μεγαλύτερη ευκολία. Αυτό βέβαια απαιτεί τη σωστή οργάνωση ομάδων και καθηκόντων από το δάσκαλο. Θα δημιουργηθούν ομάδες ανομοιογενής (αγόρια κορίτσια) και από παιδιά που είναι πιο προχωρημένα και παιδιά που συναντούν δυσκολίες. Πιο συγκεκριμένα, οι μαθητές συνεργάζονται μπροστά στον υπολογιστή σε μικρές ομάδες 2-4 ατόμων, αναζητούν το υλικό που χρειάζονται, παρατηρούν, συζητούν, κρίνουν, απορρίπτουν, συνθέτουν, ακολουθώντας το δικό τους δρόμο προς τη γνώση (Αργύρης, 2002). Στα πλαίσια της ενεργής αυτής διδασκαλίας, ο ρόλος του εκπαιδευτικού αναβαθμίζεται. Ρόλος του εκπαιδευτικού Ο δάσκαλος εφαρμόζει τις αρχές της φθίνουσας καθοδήγησης και παρακολουθεί την ομάδα και επεμβαίνει όπου κρίνει πως είναι απαραίτητο. Επίσης προσέχει αν και οι τρεις μαθητές/τριες συμμετέχουν στην εργασία. Έτσι ο εκπαιδευτικός γίνεται συνεργάτης, καθοδηγητής και βοηθός του μαθητή στην αναζήτηση της γνώσης, στην επιλογή και στην αξιοποίηση της πληροφορίας. Ο εκπαιδευτικός μαθαίνει το μαθητή πως να μαθαίνει, ενώ παράλληλα η διδακτέα ύλη προσεγγίζεται διαθεματικά καθώς τα γνωστικά αντικείμενα συνδέονται με θέματα που πραγματεύονται από άλλες επιστήμες. (Ματσαγγούρας, 2003) Διαδικασία (μαθητικές δραστηριότητες) Ατομικές δραστηριότητες: Δίνουμε στους μαθητές/τριες ένα φύλλο εργασίας όπου τους ζητάμε να καταγράψουν τι γνωρίζουν για τους δώδεκα θεούς του Ολύμπου (Εάν έχουν ακούσει κάποια ονόματα θεών, που κατοικούσαν, τι σχέσεις είχαν με τους ανθρώπους και ότι άλλο μπορεί να έχουν ακούσει ή διαβάσει γι αυτούς). Στη συνέχεια αφου τους χωρίσουμε σε ομάδες 2-4 ατόμων τους ζητάμε να ανοίξουν το λογισμικό «Οι περιπέτειες στη Μυθοχώρα» και να κάνουν κλικ στη θέση του Ολύμπου. Ομαδικές δραστηριότητες: Αφού ακούσουν την αφήγηση θα βοηθήσουν 2-3 θεούς/θεές κάθε ομάδα να βρουν τα κλειδιά για να ανοίξουν την πόρτα και να πάρουν τα όπλα τους. Για κάθε θεότητα υπάρχει το χαρακτηριστικό αντικείμενο του καθενός, φωτογραφικό υλικό και η ιστορία τους. Με βάση τις πληροφορίες αυτές καλούμαστε να λύσουμε τις δοκιμασίες, οι οποίες είναι πολλαπλής επιλογής, συμπλήρωση κενών, κρεμάλα, σταυρόλεξο, παζλ, ακροστιχίδα, λάθος εύρεση λέξεων, τοποθέτηση σε καλάι συμβόλων του θεού, κρυπτόλεξο και σωστό λάθος. Λύνοντας τις δοκιμασίες καταφέρνουμε να ελευθερώσουμε τα χρήσιμα\n7 αντικείμενα των θεών με τα οποία βοηθούν τους ανθρώπους. Οι πληροφορίες που δίνονται, αλλά και που ανακαλύπτουν τα παιδιά ζητάμε από την κάθε ομάδα να καταγράφουν αυτές που θεωρούν ποιο σημαντικές και αντιπροσωπευτικές για κάθε θεό/θεά. Στη συνέχεια μπορούμε να καταγράψουμε τα αποτελέσματα με τη βοήθεια του Μυθοπλάθω (εργαλείο του λογισμικού) βάζοντας και ανάλογες εικόνες. Δημιουργούμε έτσι φύλλα εργασίας από τους μαθητές για ομάδες θεών που στο σύνολό τους διαβάζονται από τις ομάδες, ως αποτέλεσμα της εργασίας τους μέσα στην τάξη. Η σύνδεση όλων των φύλλων εργασίας μας δίνει το τελικό αποτέλεσμα που είναι η δικιά τους ιστορία για τους δώδεκα θεούς του Ολύμπου. Παραλλαγές/Επέκταση Το σενάριο αυτό μπορούμε να το συνδέσουμε με τη Μελέτη του Περιβάλλοντος και ειδικότερα με την ενότητα 2 που έχει τίτλο «ο τόπος μας» και την ενότητα 7 που έχει τίτλο «ο πολιτισμός μας». Και με το μάθημα των εικαστικών με το να ζωγραφίσουν σκηνές ή μορφές από τους δώδεκα θεούς. Υλικά Για την υλοποίηση του σεναρίου θα χρειαστούμε τα παρακάτω: Το λογισμικό «Μυθοχώρα» που αναφέρεται στην ελληνική μυθολογία και περιλαμβάνει αφήγηση, εικόνες, ερωτήσεις, παιχνίδια κ.α. Φύλλα εργασίας Τεχνικά εγχειρίδια για το λογισμικό Έντυπες πηγές Άλλα εργαλεία, χάρτες, συσκευές και οτιδήποτε άλλο μπορεί να βοηθήσει στην υλοποίηση του σεναρίου Βιβλιογραφία Σαραφίδου, Κ., Η Αρχαία Ελληνική Μυθολογία στην Παιδική Λογοτεχνία, Μορφολογικές και Ειδολογικές Εξελίξεις, Θεσσαλονίκη,2002, μεταπτυχιακή εργασία. Κακριδής, Ι. Θ. (1986) Ελληνική Μυθολογία, Αθήνα: Εκδοτική Αθηνών Ματσαγγούρας Η., Η διαθεματικότητα στη σχολική γνώση, εκδ. Γρηγόρης, Αθήνα Γουστέρης Σ., Η διδασκαλία της ιστορίας στο δημοτικό σχολείο, εκδ. Αφοι Κυριακίδη, Θεσ/νίκη Σχετικά Web Sites (Παιδαγωγικό Ινστιτούτο) (Παιδεία Ομογενών) (Οδηγίες για τον/την εκπαιδευτικό για τις ενότητες και τα θέματα του βιβλίου και του λογισμικού.)\n8 Αξιολόγηση του σεναρίου Η αξιολόγηση του σεναρίου μπορεί να γίνει: Από τους μαθητές/τριες. Α. Με ένα ερωτηματολόγιο που θα δοθεί στους μαθητές/τριες να το συμπληρώσουν για το αν τους άρεσε, αν συνάντησαν δυσκολίες, αν βαρέθηκαν κατά τη διάρκειά του. Β. Με ένα φύλλο εργασίας με ερωτήσεις πάνω σ αυτή την ενότητα για να διαπιστώσουμε αν κατάλαβαν και εάν άλλαξαν τυχόν λαθεμένες αντιλήψεις που είχαν στην αρχή (στο αρχικό φύλλο εργασίας). Γ. Με ένα σχετικό Quiz που έχουμε δημιουργήσει με Hot Potatoes. Από τον/την εκπαιδευτικό που υλοποίησε το σενάριο: Δ. Συμπληρώνοντας την παρακάτω φόρμα, η αξιολόγηση του σεναρίου καθίσταται ιδιαίτερα χρήσιμη τόσο για την επόμενη φορά που πιθανόν θα χρησιμοποιηθεί το ίδιο σενάριο από άλλο συνάδελφο ή σε άλλους μαθητές, όσο και για τη βελτίωση των σεναρίων που θα δομήσει στο μέλλον ο ίδιος εκπαιδευτικός. Φόρμα αξιολόγησης Εκπαιδευτικού Σεναρίου Ημερομηνία Τίτλος σεναρίου Γνωστικά αντικείμενα Το λογισμικό λειτούργησε; Ο χρόνος έφτασε; Καταφέραμε να κινήσουμε το ενδιαφέρον των μαθητών/τριων μας; Υπήρξαν προβλήματα στις ομάδες; Θεωρείτε ότι επιτεύχθηκαν οι διδακτικοί στόχοι του σεναρίου; Οι στόχοι που τέθηκαν ικανοποίησαν τις ανάγκες-επιθυμίες σας; Ποιοι παράγοντες κατά την γνώμη σας εμπόδισαν ή μπορεί να εμποδίσουν την πραγματοποίηση κάποιων από τους στόχους; Τι θα αλλάζατε από το συγκεκριμένο σενάριο και γιατί; Τι σας άρεσε ιδιαίτερα στο σενάριο και το θεωρείται καλή ιδέα; Γιατί; Ποια είναι κατά την γνώμη σας τα σημαντικότερα επιχειρήματα που θα μπορούσατε να χρησιμοποιήσετε προκειμένου να πείσετε άλλους συναδέλφους να χρησιμοποιήσουν Εκπαιδευτικό Λογισμικό στην διδασκαλία τους;


Πρόβλημα μετά την αλλαγή Ethernet - Ερωτήσεις του PCsteps.gr\nΠρόβλημα μετά την αλλαγή Ethernet\nΌλες οι Ερωτήσεις στο PCsteps › Κατηγορία: Ερωτήσεις › Πρόβλημα μετά την αλλαγή Ethernet\nsteph c30 ρώτησε πριν 1 έτος\nΕδώ και 1 χρόνο λειτουργούσα τον υπολογιστή συνδεδεμένο με καλώδιο. Σήμερα αγόρασα ένα μακρύτερο καλώδιο για να το περάσω γύρω γύρω επιτέλους και να μην το έχω μες τη μέση και ο υπολογιστής μου δεν το αναγνωρίζει. Συγκεκριμένα όταν ανοίγω τις ρυθμίσεις δικτύου στο ethernet λέει δεν υπάρχει σύνδεση. Έχω κάνει επανεκκίνηση και το ρουτερ και τον υπολογιστή. Το νέο καλώδιο είναι το Cablexpert U/UTP Cat.5e Cable 10m. Τι άλλο μπορώ να κάνω;\nΤο καλώδιο το πήρες έτοιμο με ακροδέκτες ή τους τοποθέτησες μόνος σου; Ρωτάω για να αποκλείσουμε τη πιθανότητα να έκανες κάποιο λάθος.\nΈχεις τη δυνατότητα να δοκιμάσεις το καλώδιο σε άλλη συσκευή για να δεις αν εκεί αναγνωρίζεται;\nsteph c30 απάντησε πριν 1 έτος\nΚαλησπέρα, το καλώδιο το πήρα έτοιμο. Μόλις το δοκίμασα σε άλλη συσκευή και λειτουργεί κανονικά, όπως επίσης δοκίμασα και το καλώδιο που ‘χα μέχρι χθες στον υπολογιστή και δεν το αναγνωρίζει ούτε αυτό πλέον, οπότε υποθέτω κάτι στον υπολογιστή πάει στραβά.\nΔοκίμασε να κατεβάσεις ξανά τους drivers δικτύου του υπολογιστή. Αφού δεν έχεις internet στο συγκεκριμένο μηχάνημα, κατέβασε τα αρχεία από άλλο pc και πέρνα τα με ένα στικάκι.\nO driver είναι ο Realtek PCIe GBE Family Controller. Μπήκα εδώ: https://www.realtek.com/en/component/zoo/category/network-interface-controllers-10-100-1000m-gigabit-ethernet-pci-express-software\nαλλά δεν ξέρω τι από όλα να κατεβάσω.\nΚαλό είναι να τον κατεβάσεις από τη σελίδα του κατασευαστή της μητρικής. Αν μας πεις το μοντέλο της μητρικής, μπορώ να σου στείλω το σχετικό link.\nΣτο μοντέλο συστήματος έχω MS-7823\nενώ στο προϊόν βασικής πλακέτας γράφει B85M-G43 (MS-7823)\nΤους drivers δικτύου μπορείς να τους βρεις εδώ κάτω από την επιλογή LAN.\nΈκανα απεγκατάσταση από τη Διαχείριση Συσκευών, μετά έτρεξα το setup.exe που κατέβασα χωρίς να κάνω κάτι unzip, εμφανίστηκε ξανά το PCI κτλ στους δρομείς δικτύου αλλά στο ethernet γράφει Μη αναγνωρισμένο δίκτυο.\nΜήπως έκανα κάτι λάθος; το αρχείο rar που κατέβασα πρέπει να το βάλω σε συγκεκριμένο φάκελο; μετά την ολοκλήρωση του σεταπ εγώ το διέγραψα\nΔοκίμασε να κάνεις πρώτα unzip και μετά να τρέξεις το exe που περέχει. Δεν επηρεάζει κάπου το που θα αφήσεις τον installer. Απλά τον τρέχεις και μετά μπορείς να τον διαγράψεις.\nΤο έκανα και δεν άλλαξε κάτι. Ευχαριστώ πολύ για τη βοήθεια πάντως, αν υπάρχει κάτι άλλο που μπορώ να κάνω, πείτε μου\nΕπίσης μετά από αυτές τις ενέργειες, δε λειτουργεί ούτε το wifi στο pc και μου γράφει στο troubleshooting Ο προσαρμογέας Wifi/Ethernet δεν έχει έγκυρη ρύθμιση παραμέτρων ΙΡ\nΑπό τη στιγμή που η επανεγκατάσταση των driver και η επαναφορά των ρυθμίσεων δεν έλυσαν το πρόβλημα, η μόνη σίγουρα λύση που μπορώ να σκεφτώ είναι να κάνεις μια επαναφορά των Windows.\nΥπάρχει πιθανότητα το πρόβλημα να το έχει το hardware; Είτε το καλώδιο είτε η θύρα;\nΔεδομένου ότι το καλώδιο λειτουργεί κανονικά σε άλλη συσκευή και ότι στις ρυθμίσεις > ethernet γράφει πλέον μη αναγνωρισμένο δίκτυο .\nΑν ήταν πρόβλημα της θύρας, δεν θα είχες πρόβλημα με το wifi. Ίσως είναι θέμα της κάρτας δικτύου, αλλά το πιο πιθανό είναι να πρόκειται για πρόβλημα του λειτουργικού και να φτιάξει με επαναφορά των Windows.